qundao/data-zh-poetry huggingface dataset:
写怀
作者：庞尚鹏
朝代：明

古今一昼夜，流光飞电速。世界如奕棋，百年几千局。劳劳役吾生，辕驹何龌龊。忆昔廿年前，东西日徵逐。卢生梦已醒，黄粱犹未熟。归来读残书，高卧青山麓。儿孙笑语喧，对食忘饘粥。富贵等浮云，得陇宁望蜀。天道有盈亏，待足何时足。前车弃道旁，何人肯推毂。税驾息樊丘，安知非为福。造化任推移，不问君平卜。时事难揣量，江河变陵谷。人生无百年，云谁相逼促。千秋魏伯阳，还期踵芳躅。
写怀二首
作者：庞尚鹏
朝代：明

海翁相对问年华，紫陌春风万树花。竹外小桥频送酒，溪边新水细烹茶。林塘古木通幽径，山郭斜阳带晚霞。粗粝一盂能自适，天台何处觅胡麻。乾坤浩荡本无言，信宿春风已到门。地远最宜山色近，林幽偏爱鸟声喧。游仙自古人何在，借剑当年舌尚存。白日闭门閒未得，直愁车马破苔痕。
写怀二首·其一
作者：庞尚鹏
朝代：明

海翁相对问年华，紫陌春风万树花。竹外小桥频送酒，溪边新水细烹茶。林塘古木通幽径，山郭斜阳带晚霞。粗粝一盂能自适，天台何处觅胡麻。
写怀二首·其二
作者：庞尚鹏
朝代：明

乾坤浩荡本无言，信宿春风已到门。地远最宜山色近，林幽偏爱鸟声喧。游仙自古人何在，借剑当年舌尚存。白日闭门閒未得，直愁车马破苔痕。
写怀用杜韵
作者：庞尚鹏
朝代：明

吾自爱吾庐，方斋但容膝。雨后对青山，坐高天上日。束发慕古人，与谁论畴匹。昔从洛阳里，停车访君实。今为田学士，烟霞称锢疾。长揖谢王侯，避人且扪虱。一枕梦华胥，平生志愿毕。寸心化成灰，双眼黑如漆。鬻文此何时，虚负中郎笔。入山不厌深，入林须更密。王门尽好竿，漫劳工鼓瑟。斗鸡笑群儿，屠龙本无术。
冼秋官日录
作者：庞尚鹏
朝代：明

寡和曾闻白雪歌，杜门删述晚尤多。草玄已撤眠云榻，乞巧争传制锦梭。岁晏苔衣环石榻，月明池藻漾苍波。青山千载留君住，崖石留题不忍磨。
出居庸关
作者：庞尚鹏
朝代：明

天险重重绕戍楼，材官飞骑夜鸣驺。危楼旭日钟声晓，重照中原十六州。
刘年兄闻邸报有赠次韵寄酬
作者：庞尚鹏
朝代：明

秋鸿春燕去还来，壶里乾坤日月开。一自抽簪披野服，何曾飞梦到鳞台。常从高士甘云卧，肯信徵书出御裁。共喜江湖怀圣主，与君长夜望三台。
刘跃衢年兄枉驾草堂有述
作者：庞尚鹏
朝代：明

画角长亭破晚烟，轻飙吹送木兰船。朱颜白发深相问，儒雅风流喜倍前。小饮偏能留上客，拙耕何意望丰年。披襟莫厌绨袍薄，共扫云岩向日眠。
初夏雨后庄居和徐相公
作者：庞尚鹏
朝代：明

十年空宅锁朱门，今对渔樵共一村。高稼平田随雨足，旧潮新潦满江浑。花浮水面鱼吹浪，风转溪头竹抱孙。尘世尽从忙里过，玉堂金马几人存。
初至大梁
作者：庞尚鹏
朝代：明

十载梁园梦，弹冠入钜藩。卿云环雉堞，辇路夹朱门。台柏霜枝劲，庭花露叶繁。拥旄初驻马，麦穗满平原。
别孔临干凡六年偶泛舟过桥下望水竹新居勃然有怀
作者：庞尚鹏
朝代：明

蒋径新开曲水滨，桥头花发万家春。牵牛更向前湾饮，恐有当年洗耳人。
别江西藩臬诸丈
作者：庞尚鹏
朝代：明

画角催明发，离情系日边。旧游应愧我，相见已忘年。云起天连树，潮平月满船。德星长在望，分省别才贤。
医巫闾山
作者：庞尚鹏
朝代：明

长夏萧森不知暑，云中鸡犬作人语。石磴禅房长薜萝，老僧持钵归何处。洞里原无蝉蜕人，山腰空见冬青树。眼中日月长为侣，华岳峰头高几许。撑天拄地镇夷荒，触石兴云作霖雨。
十四夜对月独酌用韵和王总戎
作者：庞尚鹏
朝代：明

华月遥从天上来，欲招神女下阳台。临池正待金波满，倚槛时闻玉漏催。云尽秋光明海岳，露深花气透樽罍。罗浮山下谁同醉，醒视参横几树梅。
午睡
作者：庞尚鹏
朝代：明

一簟春风醉兀然，不须长借酒家眠。最宜树色窥帘入，休管蛛丝隔幔牵。心远神驰黄鹄外，梦回身寄白云边。何年高枕希夷峡，不用华山僦屋钱。
华表柱
作者：庞尚鹏
朝代：明

化鹤重来见此身，当年华表已成尘。神仙本是人间梦，何处桃源可问津。
南园会棋用韵
作者：庞尚鹏
朝代：明

咫尺朱陈共一村，弹棋留客正开尊。经秋新筑陶公径，结客同游习氏园。当局迷途曾自笑，通天神算已忘言。纷纷国手知谁是，静对閒花卧竹轩。
南邻黄山人招饮
作者：庞尚鹏
朝代：明

云里高山似鹿门，千家鸡犬共江村。庭留四壁堆禾黍，箧束残编遗子孙。头白肯论生计拙，眼青犹喜故交存。年来伏腊频相过，愿给河东酒百尊。
卢方伯枉过园亭酬和十四韵
作者：庞尚鹏
朝代：明

高秋多爽气，新雨过池塘。客至潮初长，林纡径未荒。悬壶三岛胜，载酒一溪长。地僻门如水，亭幽石作床。天边横朔塞，树杪带帆樯。鸟作春风语，花分禁苑香。餐霞玄鹤洞，看竹白云房。心静风神秀，身閒宠辱忘。玉书劳问字，金菊待传觞。长对千山碧，从教百草黄。凉飙随羽扇，清露洒荷裳。妙悟尊生诀，丛谈却老方。胸中藏海岳，笔底驾梯航。洛社追随地，芳林藉宠光。
卢方伯移舟过小亭
作者：庞尚鹏
朝代：明

僻居同在水云间，休道乘舟取醉难。河汉夜凉星采合，蒹葭霜早雁声寒。寻花懒入长春苑，载酒时过白鹭滩。多少游人归未得，青山空对画图看。
卧游海珠寺
作者：庞尚鹏
朝代：明

天高孤月小，海阔万山连。身世云间鹤，乾坤浪里船。逃禅留客醉，开阁倚云眠。探得骊珠在，神光照佛前。
卧游罗浮和卢方伯
作者：庞尚鹏
朝代：明

曾拟罗浮访列仙，风烟缥缈石楼前。林亭丹灶知何在，欲问当年葛稚川。俯仰天吴如咫尺，万里乾坤悬几席。黄龙洞口驾飞云，四百峰头生羽翼。沧海瀰漫东复东，三更日出海波红。枕书高望扶桑顶，咫尺天河有路通。参差台殿曾游处，鹿鸣涧底闻人语。捲帘飞瀑昼生寒，朱明草木多风雨。谁是名山真主人，蓬莱阁上好寻真。神游八极清风远，壶里同收天下春。
友人邀游故相夏桂洲白鸥园宝泽楼
作者：庞尚鹏
朝代：明

名园誇独乐，门径为谁开。倚槛花千树，临池酒百杯。抚时增感慨，待月共徘徊。剩有山阴兴，重期雪夜来。
古剑
作者：庞尚鹏
朝代：明

神物终当合，应怜解佩难。倚天曾耀日，抵掌独登坛。价比南金重，光腾北斗寒。沛公西略地，三尺定长安。
古驿书怀
作者：庞尚鹏
朝代：明

严程方息驾，砧杵杂乌啼。孤戍情偏梗，哀猿声独凄。断碑勒遗迹，颓榜悬旧题。丛林翳白日，绝壁临清溪。荒郊没禾黍，永夜喧鼓鼙。归鸦集枯木，行旅怀旧栖。宦情秋云澹，岭海烟树迷。抚髀思跃马，枕戈喜闻鸡。吐气吞胡越，奋缨步燕齐。长怀太平饮，藉草醉如泥。
吊谭省吾
作者：庞尚鹏
朝代：明

地下修文笔影寒，忆君离索夜漫漫。愁来忍听山阳笛，梦觉虚弹贡禹冠。伏枥未忘千里志，长生安得九还丹。何年挂剑坟头树，肠断西风夕照残。
吴户曹传枢贵言讶余不通京师书
作者：庞尚鹏
朝代：明

自昔称哲人，无书抵政府。曾闻司马公，引拔登贤路。青史传美谈，高名重千古。我本西家愚，碌碌安足数。即持万言书，累牍终何补。追忆廿年时，努力事明主。徒怀狗马心，无由报恩遇。今逢尧舜时，夔龙满朝著。推毂日纷纷，征途渺何许。往彻至今存，念之倍疑惧。飘泊叹浮名，好似风中絮。自怜骨相寒，何劳问唐举。我命本自天，谁能复陶铸。投笔对青山，逍遥重箕踞。
周云谷枉顾别后寄怀次韵
作者：庞尚鹏
朝代：明

万木丛中一钓台，满湖烟水百花开。江村不是瞿塘路，莫惜乘潮百度来。
周莓厓中丞邀游滕王阁别后用韵奉寄
作者：庞尚鹏
朝代：明

十载烟波几往还，相逢尊酒驻江关。登楼共醉湖中景，弹剑长看镜里颜。百炼精忠回赤日，万山霖雨起东山。扁舟独夜频相忆，西望匡庐指顾间。
和刘珠江游龟峰矩洲岳桥赏梅次韵三首
作者：庞尚鹏
朝代：明

昼游高步海天涯，应信桃源别有家。月引溪流频洗耳，云迎朝旭共餐霞。山烟细绕黄花径，江树晴分白雁沙。卜筑幽人今已远，杜鹃啼上海棠花。
和卢方伯开径移树
作者：庞尚鹏
朝代：明

荷锄良不倦，卜筑任西东。种树春初艳，编篱日未中。深根盘沃土，新叶吸轻风。斜抱轩窗秀，忻沾雨露同。参商三径曲，掩映百花丛。方讶池边绿，翻怜竹里红。韶光开胜丽，曙色散空濛。石磴浮尘没，溪桥活水通。林深青嶂合，日射碧纱笼。过鸟声辽绝，回廊气郁葱。下帷亲梦友，被酒讶凫翁。散步心踰适，闲居赋转工。杜门车马少，投笔倚蒿蓬。
和友人怀溪园
作者：庞尚鹏
朝代：明

把酒长亭月上时，满湖秋景画中诗。天边云静星河远，海曲鸡鸣鼓角悲。短径黄花牵别恨，东山瑶草寄幽思。何缘共泛溪头棹，绿树阴中向晚移。
和杨生早春试笔闻新雷
作者：庞尚鹏
朝代：明

读易方斋夜听雷，万分春意自东回。冥冥渐向江边起，隐隐还从天上来。电火驱云崧岳动，桃花飘浪两门开。当窗笔阵风霆捲，回视商霖遍九垓。
和王总戎假寓西庄
作者：庞尚鹏
朝代：明

西台凝望远，永夜看旄头。饮马思吞海，投鞭欲断流。东山千里月，南雁五湖秋。画角中天发，虚疑塞上楼。
和移石床近莲花
作者：庞尚鹏
朝代：明

风从天上起，吹送野亭香。竹外红云岛，溪头白玉床。流霞开艳景，明月助清光。斗酒逢君醉，宁论世路忙。
和罗古墩怀寄
作者：庞尚鹏
朝代：明

立马当年问故山，曾看飞雪满蓝关。还家更觉青春好，看剑宁忘白日閒。岩壑有天堪倚望，风云无地可追攀。年来坚向丛林卧，目断江亭倦鸟还。
和苦热用韵
作者：庞尚鹏
朝代：明

竹梧池馆昼森森，河朔应忘酒力深。六月炎风蒸海气，万山云树隔秋阴。日斜高鸟投林宿，天暝玄蝉向夕吟。曾忆边关惭汗马，扁舟谁识五湖心。
和谭别驾用杜律秋兴韵四首寄怀刘跃衢年兄
作者：庞尚鹏
朝代：明

一夜清霜满禁林，江皋云树独森森。轻飙入户逢新霁，凉月浮阶送晚阴。万里江湖灯火梦，百年天地岁寒心。故人相望蒹葭外，长听秋声促暮砧。
和谭别驾病起
作者：庞尚鹏
朝代：明

万事从今好，休言百病侵。加餐香稻足，稳步曲门深。雨后窥三径，风前戏五禽。何劳学庄舄，长作越人吟。
和邹明府登何太仆定性楼
作者：庞尚鹏
朝代：明

仰扪南斗倚高楼，俯视长江天际流。三岛尽从城里见，五湖疑向月中游。閒床听雨金鸡晓，短阁栖云碧树秋。东望剡溪风雪夜，可谁乘兴共移舟。
哀见初侄
作者：庞尚鹏
朝代：明

怜汝英州路，飘飘下急湍。西风摧玉树，良马齧金鞍。薤露朝晖早，江涛夜月寒。重昏何日晓，双泪向谁弹。
喜友人过访
作者：庞尚鹏
朝代：明

曾骑白鹿访仙踪，飒飒东风吹短蓬。石室閒居聊自遣，竹根高卧许谁同。溪边有路通愚谷，陇上何人问德公。斗酒夜谈天路远，万方秋思满壶中。
喜郝少泉道长行部至清苑
作者：庞尚鹏
朝代：明

燕邸谈经共结邻，校书时拂案头尘。传呼夜入金台驿，雪里争看万井春。
园中秋思用韵和卢方伯
作者：庞尚鹏
朝代：明

秋声迢递到江滨，鱼鸟相看意转亲。云净林塘天似水，月移河汉夜留人。壶中信有金丹在，头上从教白发新。平地风涛何足问，东山曾许藉閒身。
园亭避暑用韵
作者：庞尚鹏
朝代：明

德星连夜聚，知为集耆英。喜气从天下，豪谈举座倾。采莲溪上醉，看竹雪中行。壶里乾坤小，还期泛八溟。
园树有巢鹊
作者：庞尚鹏
朝代：明

绿树连霄汉，幽栖羡一枝。托身忘偃蹇，集木识安危。云暗归巢早，天寒出户迟。名园修健翮，不使弋人窥。
园池偶述
作者：庞尚鹏
朝代：明

曲径高斋净不尘，百花红紫雨中新。相看自笑门如水，犹有园亭富贵春。
土木驿
作者：庞尚鹏
朝代：明

百万貔貅出帝畿，飘飘春雪满征衣。行人饮马长亭路，犹忆当年驻六飞。
地畔筑小堤使园庐相属
作者：庞尚鹏
朝代：明

园林环古屋，迟日绿阴斜。活水溪边入，新墙竹外遮。门通蒋诩径，树隐邺侯家。月色临池静，长留解语花。
城中还用韵答卢方伯
作者：庞尚鹏
朝代：明

弱龄骋高步，常从世网牵。畏途倦行役，索居辞喧阗。一朝入城郭，尘鞅如钩连。纷纷红颜子，白马黄金鞭。流光疾飞电，安能长少年。愿为双鸿鹄，比翼同翩翩。托身青冥上，逍遥远俗缠。江山罗几席，呼吸生云烟。衡门谢车马，偃蹇良独便。感此岁华暮，凉飙入园田。抛书卧松石，肯负头上天。人生贵适志，此乐难具言。寥寥千载后，宇宙总茫然。
夏日园中
作者：庞尚鹏
朝代：明

万绿阴深梅雨时，落红飞絮满天涯。兰孙饮露抽芽早，燕子窥帘学语迟。白日坐消头上雪，晚风吹醒梦中棋。焚香扫地长延客，最是玄谈得我师。
夏日山房次韵和陈洛南尚书
作者：庞尚鹏
朝代：明

绿阴丛里浣花村，懒性朝来学灌园。地僻烟霞藏竹坞，夜凉风雨到柴门。敢论宣室虚前席，犹记黄封赐上尊。自爱閒林专一壑，树声长送水潺潺。
夏日怀陈洛南尚书
作者：庞尚鹏
朝代：明

艳阳池馆夏生寒，偏喜清时共挂冠。夜雨高吟频遣寄，稻田新熟愿加餐。交游转觉蓬山远，魂梦犹惊蜀道难。最是故园风景好，满天明月似长安。
夏日无客
作者：庞尚鹏
朝代：明

炎天长独卧，岑寂最相宜。客散何须问，瓶空不自知。闭关凉雨过，题竹晚风吹。小步临花砌，婴儿执袂随。
夏景园庐
作者：庞尚鹏
朝代：明

炎风披夏日，閒捡绝交书。岁月双蓬鬓，乾坤一草庐。雨深新竹密，地远故人疏。莫问东陵事，瓜畦且荷锄。
夜坐
作者：庞尚鹏
朝代：明

北斗移天拱帝星，流光长照太玄经。俄看子夜风雷起，尽撼人间百梦醒。银河高挂玉楼前，笑拂彤云尺五天。几处关山明月好，何人终夜不成眠。
夜坐·其一
作者：庞尚鹏
朝代：明

北斗移天拱帝星，流光长照太玄经。俄看子夜风雷起，尽撼人间百梦醒。
夜坐·其二
作者：庞尚鹏
朝代：明

银河高挂玉楼前，笑拂彤云尺五天。几处关山明月好，何人终夜不成眠。
大宗伯林公谈乡园时政作诗以羊开府为言用韵酬和
作者：庞尚鹏
朝代：明

长城千里屹如山，羊叔高名敢浪攀。会见福星明海上，却教霖雨遍人间。新阡细草鸣黄犊，画栋朱帘捲玉环。但顾太平无一事，笑谈樽俎共欢颜。
天关书院饮至次韵答吴自湖中丞
作者：庞尚鹏
朝代：明

光彻辕门宝炬焚，捷书连夜动江濆。风生彩笔称神武，云拥楼船识汉军。百战金戈回赤日，千山寒谷望晴曛。徘徊宴喜歌周雅，应信中兴有颂文。
姜女石
作者：庞尚鹏
朝代：明

独立风涛咽海濒，梦回空见月重轮。六宫粉黛秦楼夜，谁望沙丘一怆神。
宁夏秋日纪怀
作者：庞尚鹏
朝代：明

浮云多聚散，孤雁独回翔。旅梦关河远，离怀岁月长。魂销芳草渡，泪洒碧兰房。寄语重临日，姑苏上画航。
安化闻叠江伯兄讣
作者：庞尚鹏
朝代：明

夜静乌啼霜满林，月斜香冷漏声沉。诗书已负青云梦，鬼女应怜白发心。长信江山流水远，那堪风雨落花深。边庭独下灯前泪，愁听胡笳杂暮砧。
客有问予别墅者作此答之
作者：庞尚鹏
朝代：明

结屋沧洲上，桃花隔武陵。海深先近日，山远不逢僧。鹤立千年树，岩藏六月冰。苏门渺何许，长啸忆孙登。
寄何州牧
作者：庞尚鹏
朝代：明

陇头谁寄一枝春，草绿江深忆故人。西蜀甘棠明月远，苍梧烟雨画楼新。人间自昔多豺虎，屋漏应知有鬼神。时看前亭看戒石，好将严训独书绅。
寄夔州郭使君
作者：庞尚鹏
朝代：明

五马行春出凤城，故人天上岂无情。十年醉卧平津阁，肯似淮阳对月明。几年相望隔河梁，独有渔舟系绿杨。夜雨江头春睡足，不知何处是瞿塘。
寄夔州郭使君·其一
作者：庞尚鹏
朝代：明

五马行春出凤城，故人天上岂无情。十年醉卧平津阁，肯似淮阳对月明。
寄夔州郭使君·其二
作者：庞尚鹏
朝代：明

几年相望隔河梁，独有渔舟系绿杨。夜雨江头春睡足，不知何处是瞿塘。
寄怀海村家兄次韵谭别驾
作者：庞尚鹏
朝代：明

风涛飘泊自相依，天涯春望何时归。江乡已负梅花约，庭院今看燕子飞。采药忽惊双鬓改，闻猿应恨故乡违。一尊待酌池亭月，万树丛阴上钓矶。
寄谭见日
作者：庞尚鹏
朝代：明

秋气萧森草木疏，忆君重过水云居。休将玄鬓歌弹铗，长向青藜问校书。世态江河忘百折，茅斋风日惜三馀。浮名尽付沧洲外，司马何劳赋子虚。
寄赠佘侍御家居八韵
作者：庞尚鹏
朝代：明

词藻推文苑，风裁称法冠。埋轮豺虎伏，吹剑斗牛寒。休沐辞龙阙，归来拂药栏。登山怀谢傅，卧雪比袁安。心静风尘远，身閒宇宙宽。神游三岛外，目极五云端。海岳瞻明主，星辰忆旧官。秋霜明白简，天诏下金銮。
对客夜谈
作者：庞尚鹏
朝代：明

鲈肥曾约钓秋风，况复岁晚重相逢。天高夜分北斗转，月明云尽沧江空。斗酒论交忘伏腊，白头忧世笑萍蓬。盘桓徙倚南山曲，回望扶桑日欲东。
对新月怀卢方伯往金山登高
作者：庞尚鹏
朝代：明

扁舟何处访松楸，日落长江急暝流。林壑风高天似水，星河霜冷月如钩。山间篱落黄花坞，海上芙蓉白雁秋。试问青莲李居士，几时还向竹溪游。
对雪次韵
作者：庞尚鹏
朝代：明

北地偏多雪，凝寒气独先。阴风常捲地，朝旭便回天。作赋誇梁苑，披图入辋川。江山瞻物候，离索日如年。
寿南泉兄八十
作者：庞尚鹏
朝代：明

八十仙翁久鍊形，独留双眼向人青。吕公今始逢西伯，梁父犹能对大廷。临水看花忘策杖，呼孙移榻听传经。大平击壤年年醉，笑指天南问酒星。
寿谭别驾
作者：庞尚鹏
朝代：明

掉臂尘寰外，閒居意悠然。林池足幽赏，何曾羡辋川。风流跨绝代，何必绘凌烟。笔扫千军勇，胸罗万象全。谈玄称独悟，蹈义欲相先。江楼常问月，海屋不知年。餐霞迎晓日，戏彩舞琼筵。菊径黄花晚，槐堂玉树妍。蓬瀛天上路，彭泽酒中仙。痛饮为君寿，真诠岂浪传。
寿邵端台
作者：庞尚鹏
朝代：明

一笔丹青载五湖，晚凉新月醉莼鲈。他年许结长眉社，重作香山九老图。
小构落成次韵酬和周云谷
作者：庞尚鹏
朝代：明

卜筑芳村枕水涯，一尊常对四时花。长江浴日明金佩，远树屯云拥翠华。清簟疏帘高士榻，石桥流水野人家。巡檐更觉青天近，重忆星河泛斗槎。
小楼中望所期客
作者：庞尚鹏
朝代：明

旧有文园约，俄惊白露秋。扫门开竹径，闻雁倚江楼。天地年华改，林塘树色幽。晚风潮欲长，新月待移舟。
小楼朝霁见西樵山
作者：庞尚鹏
朝代：明

宿雨暗郊原，寒阴凄庭户。朝来报新晴，东风捲黄雾。曙色见西山，春晖明深树。中天开翠屏，峰峦尽回顾。屹然比衡嵩，岧峣高几许。欲希谢傅游，济胜惭无具。惟有寥廓心，凭高久延伫。青山不负人，巢由动千古。陇上白云閒，岂识青春暮。纷纷寻芳人，驽马争前路。
山居避俗二首
作者：庞尚鹏
朝代：明

避秦休问入桃源，避世何须金马门。欲访草堂何处是，石桥流水百花村。风起松阴鸟乱啼，五云深处有丹梯。閒来送客岩前路，一笑应忘过虎溪。
山居避俗二首·其一
作者：庞尚鹏
朝代：明

避秦休问入桃源，避世何须金马门。欲访草堂何处是，石桥流水百花村。
山居避俗二首·其二
作者：庞尚鹏
朝代：明

风起松阴鸟乱啼，五云深处有丹梯。閒来送客岩前路，一笑应忘过虎溪。
岁晏行
作者：庞尚鹏
朝代：明

黄雾飘飘朔风起，岁除日月今馀几。炉烟欲尽书生寒，三阳开泰从兹始。钓鱼台上独盘桓，雪消云散海天宽。罗浮东望如咫尺，神游曾入梅花村。多暇田园依竹榻，挂壁藤蓑悬短锸。牛犊长鸣扣角歌，黄鸡白酒过残腊。羽檄宵传海若惊，献俘方喜来夷庭。蛮荒复报群酋乱，壮士何人愿请缨。闾阎纷纷按图籍，里中鸡犬无宁夕。尺田寸宅鱼鸟身，公家何苦相驱逼。我本江南一布衣，逢时经略愿多违。太平天子勤南顾，谁向苍生为察眉。
巡边苦雨答王鉴川总制
作者：庞尚鹏
朝代：明

百折飞泉石涧滨，路迷何处是通津。几看霖雨随车辙，似泻天河洗虏尘。万里边关戎马暗，十年湖海羽书频。九重寤寐思良将，谁是君王梦里人。
幽独
作者：庞尚鹏
朝代：明

扫叶烹茶数米炊，几番啼鸟上花枝。晴檐对日心如水，不读兵书不看棋。
度岭谒张文献次韵
作者：庞尚鹏
朝代：明

立马重登丞相祠，岩头高阁五云垂。中原早识胡雏乱，大驾何劳蜀道思。天送荆州风雨梦，世传金鉴帝王师。虬松似指长安路，岭上年年发北枝。
度梅关用韵
作者：庞尚鹏
朝代：明

立马长亭早度关，重重磴道几跻攀。昼游风偃岩前草，晚眺云开雨后山。望阙独疑凫舄远，题桥应愧驷车还。珠玑巷口无人问，惟有长松识旧颜。
延安清凉寺次壁间韵时闻西警
作者：庞尚鹏
朝代：明

青山云尽月初明，徙倚空悬丘壑情。览镜亦知怜短鬓，参禅何必问长生。耽閒堪笑浮名累，稳步须从实地行。塞上羽书频入梦，何年重筑受降城。
弼唐兄寒月远游用韵怀寄
作者：庞尚鹏
朝代：明

十年踪迹混渔樵，藉草岩头共听潮。路入瘴江风土异，雁横星汉朔云飘。长怀五岳天边去，远谢诸生馆下招。西望石楼明月夜，敝裘霜鬓暗魂销。
弼唐兄食不重肉乃东西远游无宁岁感而赋此寓忠告之意
作者：庞尚鹏
朝代：明

流光荏苒如掷梭，人生温饱能几何。安乐窝前万事足，年年新雨长青蔬。饥来长啜一盂粥，坐对妻儿生计足。钟鸣鼎食岂不荣，祇恐终朝闻颠覆。夷齐采薇西山外，震世高名悬绝代。何人下箸日万钱，风尘朽骨今何在。浊醪粗饭常有馀，肯负平生七尺躯。人世蜉蝣等朝露，黄金筑坞何其愚。古来富贵皆由命，绳枢瓮牖吾何病。此心扰扰空自劳，天定安能以人胜。何如避地且悬车，赢得胸藏万卷书。开门永日对幽草，莫问家无儋石储。
得戴筠台太守游山记
作者：庞尚鹏
朝代：明

重岩千仞遍跻攀，天遣浮生几度閒。马首断烟随鸟没，却从云外见冰山。
得边帅书
作者：庞尚鹏
朝代：明

西望阳关路，冲星剑气横。天青沙草暗，月白陇云明。投笔千年事，平胡万里情。逐臣江海远，回雁听边声。
忆亡弟次韵
作者：庞尚鹏
朝代：明

从来死别最堪怜，况复同胞更少年。泪洒鹡鸰原上草，不堪衰谢老江边。
忆亡弟次韵
作者：庞尚鹏
朝代：明

少耽青史逐名流，何意修文地下游。忍听悲歌闻薤露，不堪乘醉过西州。有怀填海嗟何及，无力回天可自由。却忆夜堂谁共语，数声啼鸟万山幽。
忆亡弟次韵
作者：庞尚鹏
朝代：明

爱尔独钟情，虚疑死复生。倚楼频怅望，闻雁更悲鸣。白日尘缘断，慈云世界轻。莫论人寿促，谁复见河清。
怀光孝寺寄霍南峤用韵
作者：庞尚鹏
朝代：明

曾问西来意，谁参最上乘。即心原是佛，出世不如僧。说法空堂月，翻经午夜灯。炎洲多苦海，应有玉壶冰。
怀六榕寺塔
作者：庞尚鹏
朝代：明

侧身西望对须弥，铃铎声高白昼迟。绕槛风云连海岳，近人星斗界华夷。诸天寥廓梵钟远，飞阁崚嶒慧日移。古寺六榕今在否，清阴长忆旧游时。
怀关玄门累期不至
作者：庞尚鹏
朝代：明

片言为药借神功，瞬息能令业障空。回望双凫如万里，尺书无路托飞鸿。
怀刘跃衢年兄
作者：庞尚鹏
朝代：明

世态烟波转，江流自古今。共看千里月，长照百年心。尘掩虞卿璧，山藏董坞金。忆君投辖醉，天远白云深。
惠短笺口号
作者：庞尚鹏
朝代：明

朝来新得五花笺，尺素须教百世传。笔底龙蛇欲飞动，松魂片片生云烟。益州十万谁寄我，望幸不作明河篇。洛阳一日闻增价，三都赋就心跫然。咄咄书空愧知白，宁为草圣酒中仙。薛涛千幅不尽意，掀眉投笔且谈玄。
感时排律和杨胪山
作者：庞尚鹏
朝代：明

閒居卜筑枕江濒，举杯独酌罗浮春。宇宙几逢三月景，蜉蝣应笑百年身。何缘蝉蜕寰中事，得比羲皇世上人。赤地平原飞旱魃，穷阎瓦甑起黄尘。十郡敲鞭官赋急，四郊烽火羽书频。利穷山海脂膏尽，税及舟车道路贫。云冷战场埋白骨，车深山麓绝遗民。当昼街衢横虎兕，故乡门巷长荆榛。饥寒共抱农桑恨，覆载何孤天地仁。贷粟捐租常倚盻，积薪厝火敢谁论。书生叹息曾流涕，天阙高深难具陈。日月亦常临蔀屋，庙堂宁忍弃编氓。阳春浩荡云为雨，和气氲氤夜向晨。伫望太平知有待，错教愁苦动相嗔。东皋舒啸陶彭泽，谷口躬耕郑子真。啜菽敢忘青玉案，忧天空负白纶巾。
感遇三首
作者：庞尚鹏
朝代：明

朝看一片云，暮作千山雪。天上明月光，何须论圆缺。时事日纷纷，谁巧复谁拙。利害不同心，对面皆胡越。种树沧江边，人在江头住。绿树已成林，幽人在何处。高枝挂藤萝，四时惊风雨。谁问种树人，空见江边树。昔日姑苏台，终朝麋鹿游。五丁苦其力，何曾得金牛。夷齐与景公，同尽北山丘。浊醪与粗饭，一饱吾何求。
感遇三首·其一
作者：庞尚鹏
朝代：明

朝看一片云，暮作千山雪。天上明月光，何须论圆缺。时事日纷纷，谁巧复谁拙。利害不同心，对面皆胡越。
感遇三首·其三
作者：庞尚鹏
朝代：明

昔日姑苏台，终朝麋鹿游。五丁苦其力，何曾得金牛。夷齐与景公，同尽北山丘。浊醪与粗饭，一饱吾何求。
感遇三首·其二
作者：庞尚鹏
朝代：明

种树沧江边，人在江头住。绿树已成林，幽人在何处。高枝挂藤萝，四时惊风雨。谁问种树人，空见江边树。
懒
作者：庞尚鹏
朝代：明

寂寞杨居地，深藏一腐儒。黄尘封断简，高卧常晏如。为园任芜秽，经年不荷锄。黠鼠齧瓶粟，坐视其弃馀。闭关却远游，岂为出无驴。古人谢干谒，曾无政府书。折腰良独难，那能曳长裾。醉来但挥手，万事姑徐徐。腼颜毕驽力，谁智复谁愚。
拙
作者：庞尚鹏
朝代：明

此生何良苦，白首愧穷经。纷纷事笔札，一艺不成名。常为十口累，俯仰不解营。块然如木石，笑比偶人形。东坡恨聪明，不得至公卿。云何柳子厚，乞巧通天灵。当世伟丈夫，善步犹却行。智慧先天下，难以口舌争。顾予甘薄劣，抱一学无生。
挽同年孟玒唐中丞
作者：庞尚鹏
朝代：明

十载长安共明月，归来独钓沧洲雪。君从何处驾梯航，鲸海龙山非故乡。悲歌万点英雄泪，愁对西风洒白杨。
故人罢尚书郎索居海上遥有此寄
作者：庞尚鹏
朝代：明

人生能几时，踪迹何参商。昔为双鸿鹄，比翼共翱翔。今为水上凫，分飞隔河梁。天高白云远，音书何茫茫。曾闻招隐地，丛桂扬孤芳。蔼蔼朱陈村，上有百花庄。谈天扫日月，吸海挥壶觞。高名动酒帝，封侯入醉乡。一杯罗浮春，何时对君尝。莲社追昔游，清风比柴桑。惭予专一壑，力短心徒长。为园理松菊，三径未全荒。车马不到门，荆棘生路旁。古人金石交，万里宁相忘。丈夫志四海，何必共一堂。愿言谐心期，岂逐岁月忙。雄峙千载前，岿然鲁灵光。
斗鸠行
作者：庞尚鹏
朝代：明

最喜群鸠在高树，时时相对呼风雨。一朝狂噪百怒生，顿觉形骸分尔汝。吁嗟羽族诚卑微，分飞顾影将安归。丈夫斗智不斗力，排山倒海终何为。古今局面皆如梦，休将胜负为轻重。泰山兀立霄汉间，掣电轰雷摇不动。众星敢比孤月明，一鹗能令百鸟惊。英雄吐气千军勇，何待奋臂轻争衡。秦人鏖战长城外，焉知祸起萧墙内。鸿沟万里接天流，茫茫楚汉今安在。曾闻捕羊指为虎，羊质虎皮宁足数。蚊虻飞聚任成雷，一击胜之未为武。争名逐利田单牛，烈火连天苦未休。满目豪华易消歇，祇馀荒冢北山头。一门牴牾成胡越，尺田寸宅交相夺。说客苏张不可移，骨肉恩情中断绝。何如捲舌且深藏，冰天炎海夜生凉。掩耳不闻门外事，是非得失俱相忘。
新宅观珠灯次韵
作者：庞尚鹏
朝代：明

危楼千尺倚晴空，佳气相看正郁葱。云尽星河光错落，夜分灯火碧玲珑。深山草阁连阴雨，青海龙沙捲暮风。安得太平同乐事，万方箫鼓月明中。
新岁却贺客和卢方伯
作者：庞尚鹏
朝代：明

朝来独坐思悠然，似觉今年胜旧年。星汉望中黄鹄远，竹溪深处白云连。雨添别墅银池满，风袅虚堂宝篆烟。谁是翟公门下客，寻梅骑马到花边。
新岁拂架帙八韵
作者：庞尚鹏
朝代：明

散帙微风入，牙签起细尘。天边芸阁静，架上蠹鱼新。应笑康成癖，何辞原宪贫。下帷耽笔祀，凿壁愧比邻。一日不开卷，寸阴如转轮。年光忽已迈，灯火亟须亲。韦编力未及，庭草碧已匀。何人封断简，几曲画堂春。
新月篇
作者：庞尚鹏
朝代：明

西郊雨过月初生，浩荡乾坤阴复晴。云帘捲尽玉钩横，天门遥望泰阶平。铜龙漏下报初更，极北关山处处明。曾憎朔方传箭夜，黄沙碛里听秋声。
新桥落成酬和谭别驾
作者：庞尚鹏
朝代：明

卜筑河梁外，为园地更偏。江流当户转，树影隔溪悬。似泛仙槎渡，无劳锦缆牵。柳堤环古岸，竹坞夹斜川。曳履鱼龙动，披云草木搴。午桥传别墅，驷马愧前贤。水石偏宜我，林池别有天。相过惟二仲，三径彩虹边。
新正海棠石榴盛开约同乡燕会
作者：庞尚鹏
朝代：明

海棠凌雪压枝红，苒苒榴花竞朔风。幽赏共寻真率会，豪谈疑对滑稽雄。高轩几夕虚陈榻，别墅何人访谢公。天送江乡春事早，却教清啸一尊同。
早春寄陈洛南尚书
作者：庞尚鹏
朝代：明

门掩蓬蒿辙迹稀，花明江岸野云飞。风烟正忆桃源近，琴鹤新从蜀道归。细雨名园开锦席，晚山斜日照罗衣。东陵曾记封侯好，一笑休论往事非。
早起用韵
作者：庞尚鹏
朝代：明

梦里乾坤何处静，纷纷局面还谁胜。东园曙色天欲明，翩翩蝴蝶穿花径。门前如市心如水，懒学邻翁鸡鸣起。五湖天远驾扁舟，陶朱不是鸱夷子。
早起用韵·其一
作者：庞尚鹏
朝代：明

梦里乾坤何处静，纷纷局面还谁胜。东园曙色天欲明，翩翩蝴蝶穿花径。
早起用韵·其二
作者：庞尚鹏
朝代：明

门前如市心如水，懒学邻翁鸡鸣起。五湖天远驾扁舟，陶朱不是鸱夷子。
春初雨中寄隔溪孔二和卢方伯
作者：庞尚鹏
朝代：明

醉看高竹受风斜，喜有青钱付酒家。十里长溪连夜雨，一池新水满园花。双飞紫燕占春社，倒转银河望斗槎。偏忆辽阳同卧雪，雁书愁绝海天涯。
春前一夕宿远客
作者：庞尚鹏
朝代：明

休道论交晚，相看岁月长。雪消沽酒市，云满聚星堂。占气春将到，忘年喜欲狂。须君留信宿，同醉满庭芳。
春夜大雷雨和杨馆宾
作者：庞尚鹏
朝代：明

谁挽银河夜洗天，尽收氛祲报丰年。风声捲地千山动，雷鼓驱云万树颠。龙起沧溟翻巨浪，雨深新水满平田。何因卓锡匡庐上，卧看悬崖瀑布泉。
春日寿家慈用韵
作者：庞尚鹏
朝代：明

翩翩青鸟侍琼筵，王母瑶池席更前。长奉板舆回日毂，早持鲈脍进江鲜。春晖万里明萱草，荆树千花荫玉田。曾忆太行山下路，拥旌悬望白云边。
春日村居
作者：庞尚鹏
朝代：明

谁家横笛倚楼吹，门巷春深草木知。世态浮云多感慨，村翁杯酒共襟期。心閒肯厌谋生拙，性懒从教见事迟。为喜浔阳在邻曲，日闻莲社赋新诗。
春日泛海值风雨
作者：庞尚鹏
朝代：明

偏喜青春作伴游，雨中谁驾李膺舟。天低水郭藏深树，风急沙汀起白鸥。草色渐看三月景，潮声先到百花洲。临流洗耳人何在，莫向高山问许由。
春燕
作者：庞尚鹏
朝代：明

信宿韶光几度新，乌衣门巷已成尘。画堂去住常如客，草屋栖迟不厌贫。一别岂能忘故主，重来犹得寄閒身。社前为报丰年兆，谷口应逢郑子真。
晓行歌送卢方伯如城
作者：庞尚鹏
朝代：明

鸡声初乱五更残，朔风飕飕送晓寒。潮长扁舟下急湍，轻波水面正瀰漫。日轮浮动海天宽，蓬莱宫阙倚云看。咫尺谁家吹紫鸾，城上朱楼十二阑。
晓起
作者：庞尚鹏
朝代：明

长安凄风急，捲地如惊涛。征人边戍苦，烽火雪山高。顾予谢远役，晨起登东皋。荷锄独舒啸，岂惮场圃劳。抛书课儿童，井臼时亲操。瓶粟不愿馀，此生何贪饕。徵君去千载，清风长思陶。斗酒足欢娱，休问五陵豪。
晚眺祈晴闻龙舟出海
作者：庞尚鹏
朝代：明

积雨连旬朔，江村乐事稀。忽闻金鼓震，争讶木龙飞。雪浪滔天涌，旌旗向日挥。晴飙云里发，应跨彩虹归。
暮春
作者：庞尚鹏
朝代：明

休道春归去，青春去复回。鸟声来远树，花气落深杯。景色何曾别，人情莫浪猜。绿阴高阁上，偏忆草玄才。
暮春书怀和周云谷
作者：庞尚鹏
朝代：明

谁道春归去，长从水竹居。池边通小径，花外驾轻车。见猎心全息，逃禅计未疏。浮名千古笑，安用茂陵书。
曾元山台长谪居光孝寺与予别业为邻赋诗寄赠就韵答之
作者：庞尚鹏
朝代：明

扶桑万里挂蓬弧，休道头颅非故吾。梵宇坐令生慧日，法垣重拟借良谟。皂囊谏草曾私淑，白马风裁孰与俱。当宁求贤频侧席，徵书应见下尧衢。
月中观群儿戏斗
作者：庞尚鹏
朝代：明

门外吹葭管，如闻塞上声。披襟誇劲敌，连袂树疑兵。草莽多私斗，儿童亦世情。纷纷人语罢，徙倚月重明。
有所慕四首
作者：庞尚鹏
朝代：明

吾爱严子陵，高风悬绝代。天子布衣交，不改狂奴态。此身能几何，似觉乾坤隘。谏议安足荣，坚辞终不拜。千古共销沉，万事浮云外。桐江望钓台，汉室今何在。弹冠竞奴颜，吁嗟狐鼠辈。吾爱卫武公，年高志弥笃。勉循抑抑篇，岁月如双毂。及闻荣启期，行歌万事足。伏生九十馀，授书曾累牍。后世如有闻，谁道浮生促。皓首日营营，多寿还多辱。藜羹任吾年，蔡泽何须卜。夷齐百世师，中天立人纪。王室叹陵夷，此身甘鼎沸。侃侃叩马词，英风动天地。伏节饿首阳，嵩华今并峙。商周已寥寥，往事光青史。谁为卖国雄，掀颜从风靡。历朝有董狐，荣华安足倚。曾参本廉士，仲由非侠客。仁义有馀荣，何必大夫箦。临难当捐躯，裹尸任马革。死生得丧间，蜉蝣视朝夕。千金任去来，挥掷何须惜。蒙袂苟生全，万死何足责。反身竟谁从，床头有周易。
有所慕四首·其一
作者：庞尚鹏
朝代：明

吾爱严子陵，高风悬绝代。天子布衣交，不改狂奴态。此身能几何，似觉乾坤隘。谏议安足荣，坚辞终不拜。千古共销沉，万事浮云外。桐江望钓台，汉室今何在。弹冠竞奴颜，吁嗟狐鼠辈。
有所慕四首·其三
作者：庞尚鹏
朝代：明

夷齐百世师，中天立人纪。王室叹陵夷，此身甘鼎沸。侃侃叩马词，英风动天地。伏节饿首阳，嵩华今并峙。商周已寥寥，往事光青史。谁为卖国雄，掀颜从风靡。历朝有董狐，荣华安足倚。
有所慕四首·其二
作者：庞尚鹏
朝代：明

吾爱卫武公，年高志弥笃。勉循抑抑篇，岁月如双毂。及闻荣启期，行歌万事足。伏生九十馀，授书曾累牍。后世如有闻，谁道浮生促。皓首日营营，多寿还多辱。藜羹任吾年，蔡泽何须卜。
有所慕四首·其四
作者：庞尚鹏
朝代：明

曾参本廉士，仲由非侠客。仁义有馀荣，何必大夫箦。临难当捐躯，裹尸任马革。死生得丧间，蜉蝣视朝夕。千金任去来，挥掷何须惜。蒙袂苟生全，万死何足责。反身竟谁从，床头有周易。
望白云寄城中诸公
作者：庞尚鹏
朝代：明

延伫高峰万仞梯，翠屏环绕万山低。龙拖云幄天连海，风起松涛月满溪。蒲涧寻僧看卓锡，帘泉呼酒共燃藜。江村正忆游仙客，欲访安期谁为携。
望西樵和卢方伯
作者：庞尚鹏
朝代：明

极目丹梯最上层，春回佳气散炎蒸。九龙昼起千山雨，万壑寒生六月冰。井底何年通巨海，松阴无地著閒僧。高峰若有飞来日，藉草穿云共臂鹰。
木棉行
作者：庞尚鹏
朝代：明

槎牙古树海天涯，长与东风竞岁华。翻见白头人易老，独留疏影傲烟霞。昔年自幸栽培早，岁月几何今合抱。仰看皮骨正苍苍，肯随樗栎同枯槁。托身不入百花丛，屹立乾坤秋复冬。雪里奇葩千万簇，春来云锦烧天红。繁华尽付风尘外，惟有丹心长不改。纷纷百卉竞销沉，姚黄魏紫今谁在。飞絮漫天东复西，零落残红逐马蹄。片片直随流水远，渔人争讶武陵溪。君不见园陵多植冬青树，森森丛棘知何处。又不见柏梁高架承露台，金茎露冷旋成灰。何如深根著南土，长年饱历冰霜苦。参天咫尺日月光，肯为人间作栋梁。
木绵飞絮歌
作者：庞尚鹏
朝代：明

曾见溪头杨柳花，飞来飞去落谁家。木绵白絮浑相似，向日随风阵阵斜。春来便喜春光好，人人共道花开早。花开花谢能几时，白雪纷纷春已老。簸扬何必怨东风，年去年来万古同。自信若非杨柳质，春来依旧满枝红。
杂言五首
作者：庞尚鹏
朝代：明

翻云还覆雨，天道几晴阴。义薄黄金重，人情似海深。人生日营营，得失为心患。世事尽浮云，冷眼林间看。陵谷有变迁，日月无停滞。寂寞子云居，何人来问字。看花閒便出，邀月醉还斟。试问羲皇人，千载谁问心。累累多荒冢，谁辨贤与愚。丹心照青史，伟哉真丈夫。
杂言五首·其一
作者：庞尚鹏
朝代：明

翻云还覆雨，天道几晴阴。义薄黄金重，人情似海深。
杂言五首·其三
作者：庞尚鹏
朝代：明

陵谷有变迁，日月无停滞。寂寞子云居，何人来问字。
杂言五首·其二
作者：庞尚鹏
朝代：明

人生日营营，得失为心患。世事尽浮云，冷眼林间看。
杂言五首·其五
作者：庞尚鹏
朝代：明

累累多荒冢，谁辨贤与愚。丹心照青史，伟哉真丈夫。
杂言五首·其四
作者：庞尚鹏
朝代：明

看花閒便出，邀月醉还斟。试问羲皇人，千载谁问心。
李广射石
作者：庞尚鹏
朝代：明

驱日鞭霆射猎游，石中遗镞几经秋。将军莫问封侯事，犹有降人骨未收。
李阳河即事
作者：庞尚鹏
朝代：明

秋尽东行思渺然，阴阳何用问苍天。数声黄鹄青云上，几点疏星白雁前。月印西林明野寺，潮平东海长桑田。十年风雨江湖梦，重问当年范蠡船。
李陵台明妃冢
作者：庞尚鹏
朝代：明

北望中原隔虏庭，汉家遗恨付沧溟。李陵台下多芳草，不似明妃冢上青。
村居和卢方伯
作者：庞尚鹏
朝代：明

与君同住百家村，长采新蔬荐野盘。夜雨江楼频下榻，石亭秋圃更移尊。逃禅早结栖云侣，问字常开读易轩。海内旧游零落尽，倚天弹剑向谁论。
村居感事寄所知
作者：庞尚鹏
朝代：明

烟村迢递隔江城，避地应须更避名。雁足帛书云外至，凤池春草梦中生。曾搜往牒看花谱，欲驻衰颜仗酒兵。当世共知怜范叔，绨袍谁忆故人情。
村居杂咏和卢方伯
作者：庞尚鹏
朝代：明

地僻无车马，柴门绿藓封。鸟栖常择木，云起欲从龙。涉世书千卷，谈天意万重。石床秋草乱，晞发倚长松。纷纷时事改，世路欲何之。雨雪青山暗，风霆白日移。却怜投笔早，应恨挂冠迟。载酒空亭晚，玄谈得我师。正喜太平日，同为田舍翁。焚书谢政府，开径长秋蓬。已任头颅改，休嗟杼轴空。希夷传睡法，高枕许谁同。
村居杂咏和卢方伯·其一
作者：庞尚鹏
朝代：明

地僻无车马，柴门绿藓封。鸟栖常择木，云起欲从龙。涉世书千卷，谈天意万重。石床秋草乱，晞发倚长松。
村居杂咏和卢方伯·其三
作者：庞尚鹏
朝代：明

正喜太平日，同为田舍翁。焚书谢政府，开径长秋蓬。已任头颅改，休嗟杼轴空。希夷传睡法，高枕许谁同。
村居杂咏和卢方伯·其二
作者：庞尚鹏
朝代：明

纷纷时事改，世路欲何之。雨雪青山暗，风霆白日移。却怜投笔早，应恨挂冠迟。载酒空亭晚，玄谈得我师。
村居杂言
作者：庞尚鹏
朝代：明

瓮牖窥天地，何人顾草庐。家无千日酒，惟有万言书。世事今何日，深居独灌园。夜来焚谏草，偏愧舌犹存。一卧沧江晚，何年梦觉时。周公如复见，千古是吾师。
村居杂言·其一
作者：庞尚鹏
朝代：明

瓮牖窥天地，何人顾草庐。家无千日酒，惟有万言书。
村居杂言·其三
作者：庞尚鹏
朝代：明

一卧沧江晚，何年梦觉时。周公如复见，千古是吾师。
村居杂言·其二
作者：庞尚鹏
朝代：明

世事今何日，深居独灌园。夜来焚谏草，偏愧舌犹存。
村舍
作者：庞尚鹏
朝代：明

草色连天绿满衣，回塘深树隐荆扉。穿云烟火林间出，汲水儿童竹外归。梁燕故依高垒宿，邻鸡时过短墙飞。那堪委巷填车马，欲住溪南白鹭矶。
林中丞念堂与予夙有心期卒于姑苏挽之
作者：庞尚鹏
朝代：明

十载相期赋远游，一朝离恨付江流。埋轮南国心犹壮，建节东吴志未酬。义薄皇天须自信，名高青史复何求。冲星夜拂龙泉剑，应有寒光射斗牛。
梁山人夜宿东书堂有述用韵寄酬
作者：庞尚鹏
朝代：明

俯仰空斋常晏如，圆天为盖地为舆。坐看千古经纶事，却恨从前不读书。
楚中晓行
作者：庞尚鹏
朝代：明

南望冲寒早策鞭，鸡鸣茅店月中天。花迷宿鸟春山里，风扫明星晓骑前。石径直穿芳草渡，河桥长拂绿杨烟。离愁最忆池亭夜，岭树江云入梦悬。
樵
作者：庞尚鹏
朝代：明

万树芳阴日往还，长随玄鹿入松关。春深何处寻行迹，洞口云开便出山。
次樊北莱督学感秋韵寄怀
作者：庞尚鹏
朝代：明

飒飒商飙百卉寒，高栖长羡一枝安。中原烽火犹飘泊，陆地风涛正渺漫。凤沼牵丝称独步，螭头簪笔愧同官。行藏自信床前易，赢得青山雨后看。
次西庄临池玩月韵答孔临干
作者：庞尚鹏
朝代：明

朝来钟鼓报新晴，千丈红霓晚更明。石径碧桃浑欲语，屋梁高燕若含情。悬车莫问风尘恶，击壤今逢海宇清。对影曲肱池水阔，夜看华月上重城。
次赠别韵答张少渠中丞
作者：庞尚鹏
朝代：明

眼底雷霆敢独当，侧身天地任行藏。但令砥柱中流见，休问风涛白昼狂。洛水正思新结社，螭头谁忆旧含香。清忠最羡张安世，宦海何须叹渺茫。
次重阳韵答王总制时闻捣巢大捷晓发巡河西
作者：庞尚鹏
朝代：明

胡虏年来骄气盈，旄头惊见昴星明。九重宵旰劳西顾，万里风云助北征。全捷已闻飞羽檄，书生何用请长缨。壮游独喜逢方叔，许国丹心共结盟。
次韵初秋雨夜有所思
作者：庞尚鹏
朝代：明

凉入郊原思万重，山家砧杵乱云中。雨馀曲巷添新藓，夜午商风拂素桐。千里谁家吹玉笛，一缄何处觅飞鸿。松堂笔砚封尘久，欲赋閒居愧未工。
次韵梁塾师赠于化弟会试
作者：庞尚鹏
朝代：明

扁舟高卧鉴湖东，送尔明时谒帝宫。家有六经传制锦，手持三策薄雕虫。才如范老先忧世，名忝昌黎肯逃穷。回望曲江春草绿，凤书来自五云中。
次韵答伦穗石正郎
作者：庞尚鹏
朝代：明

少壮嗟行役，星霜不计年。乱云迷鸟道，斜郭带朝烟。潮长平沙没，村多远树连。悠悠岁将暮，明月满前川。
次韵答伦警轩廷评
作者：庞尚鹏
朝代：明

九衢风起散朝烟，玉漏沉沉霜满天。按辔独惭桓典马，听鸡犹问祖生鞭。春明粤海沧波阔，草绿吴山赤日悬。长忆西台官舍近，棘垣风采独称贤。
次韵答冼石云
作者：庞尚鹏
朝代：明

紫燕飞飞拥去旌，邮亭酒罢闻吹笙。马前忽报都门路，岭外犹悬陇树情。天阙夜开三殿晓，金城云尽万方平。侍臣奉御临河阁，惟听高梧老凤鸣。
次韵答凌海楼同年
作者：庞尚鹏
朝代：明

茫茫天地笑萍踪，酌酒高歌意万重。十载行藏浑是梦，一官南北愧何功。秦城秋冷无来雁，淮海云深有卧龙。欲访烟波寻范蠡，满船明月五湖东。
次韵答吴川楼太守
作者：庞尚鹏
朝代：明

朝来初报杏园春，禁掖传宣遣使臣。凤辇忽看云五色，赤墀应见日重轮。天回吴越鲸波静，路绕吴山草色新。揽辔却怜东土近，登台长喜拜恩纶。
次韵答孔临干
作者：庞尚鹏
朝代：明

金风正萧瑟，初旭何苍凉。岭海久无雪，何时筑雪堂。君坐春风中，桃李竞幽芳。凌寒日未晡，转向酒中藏。名教有乐地，忘怀入醉乡。浮生本素定，安用智力强。顾予东归晚，何心赋长杨。灌园理松菊，三径未全荒。
次韵答岑蒲谷方伯
作者：庞尚鹏
朝代：明

离情江水远，引望日华边。睨傲非无地，行藏信有天。好奇常问字，习静欲参禅。最爱陶弘景，餐霞游玉莲。
次韵答张印江同年
作者：庞尚鹏
朝代：明

五云楼阁凤翩翩，握手相看各问年。兰省才名称独步，汉京岐路愧相先。采风重见天台月，浸兴遥歌白雪篇。立马津亭长北望，嶶音频遣寄江边。
次韵答弼唐兄
作者：庞尚鹏
朝代：明

罢钓空江水绕矶，无鱼偏载月明归。东陵已卜宜瓜地，谁向青门问布衣。
次韵答朱镇山尚书
作者：庞尚鹏
朝代：明

长淮曾共听飞涛，此日征途赠佩刀。给饷未论萧相国，临边空忆霍嫖姚。榆关风急龙沙远，北斗霜横塞雁高。天上尺书频遣问，敢辞行役叹贤劳。
次韵答李三洲中丞
作者：庞尚鹏
朝代：明

宿负苍生望，徘徊泽国边。云林开别墅，石室倚青天。家学真名世，玄修独悟禅。夜寒检周易，细雨对金莲。
次韵答欧崙山
作者：庞尚鹏
朝代：明

江天卧病数年馀，复向金门上使车。曾引法星依御辇，几看宫柳拂鸾旟。萧萧短发频看镜，苒苒青山欲结庐。万里忆君同赴阙，忧时应有治安书。
次韵答王鉴川总制时报罢东归
作者：庞尚鹏
朝代：明

忍道并州是故乡，山中松菊意偏长。邮亭解绶过秦岭，春浪移船下武昌。十载风尘迷辙迹，九边烽火渡沙场。从今罢钓沧洲晚，远水芦花深处藏。
次韵答邹海屿邑侯
作者：庞尚鹏
朝代：明

南州张仲蔚，黑发谢朝冠。图史供春事，蒪鲈奈岁寒。城隈开菊径，笔里倒词澜。策骑空惭我，长途未息鞍。
次韵答郭梦菊仪曹
作者：庞尚鹏
朝代：明

同上京华十二楼，万分春色满皇州。别来谁送尊前景，独有黄花解报秋。积雪经春冻未消，含情江岸草萧萧。校书夜对青藜杖，休向南宫叹泬寥。
次韵答郭梦菊仪曹·其一
作者：庞尚鹏
朝代：明

同上京华十二楼，万分春色满皇州。别来谁送尊前景，独有黄花解报秋。
次韵答郭梦菊仪曹·其二
作者：庞尚鹏
朝代：明

积雪经春冻未消，含情江岸草萧萧。校书夜对青藜杖，休向南宫叹泬寥。
次韵谭山人登城楼寄怀
作者：庞尚鹏
朝代：明

浮云散尽见孤峰，飒飒城头起暮风。羡尔登楼瞻渤海，与谁骑鹤跨崆峒。秋深古戍边声急，春早银河斗柄东。信宿江村谈往事，十年踪迹叹飞鸿。
次韵酬和关紫云过访草堂
作者：庞尚鹏
朝代：明

平生文藻擅江东，犹向青山访谢公。彩笔凌云誇作赋，石亭移榻笑书空。竹梧池馆寒烟碧，风日桑榆照照红。怅望西京谈往事，数声羌笛月明中。
次韵酬和戴筠台太守
作者：庞尚鹏
朝代：明

十载相逢赠佩刀，长亭尊酒气偏豪。天连海市潮初长，风动棠阴月正高。剡曲扁舟重访戴，浔阳五柳独称陶。悠悠世路浮云外，一醉何心独反骚。
次韵酬和李中丞
作者：庞尚鹏
朝代：明

尘掩阳关路，空劳歌渭城。未论霜鬓改，偏喜布裘轻。海近日常早，心閒梦不惊。山中何所有，葵藿向阳倾。
次韵酬苏眉山寄赠
作者：庞尚鹏
朝代：明

远水空林羡一丘，春晖萱草共忘忧。浮名已恨藏身拙，薄技何能为国谋。宦海风涛三尺剑，帝城雷雨万家秋。长公元是瀛洲客，天上夔龙结胜游。
次韵闻西北边警
作者：庞尚鹏
朝代：明

朔风飘紫塞，羽檄动高秋。幕府传新令，胡儿饮上流。严城环虎帐，永夜察旄头。何日枭残虏，降旗满戍楼。黄沙埋白草，新月半规前。烽火连秦塞，胡尘拥汉川。云横羌笛起，风急马群骞。韩范今何在，宵衣问守边。
次韵闻西北边警·其一
作者：庞尚鹏
朝代：明

朔风飘紫塞，羽檄动高秋。幕府传新令，胡儿饮上流。严城环虎帐，永夜察旄头。何日枭残虏，降旗满戍楼。
次韵闻西北边警·其二
作者：庞尚鹏
朝代：明

黄沙埋白草，新月半规前。烽火连秦塞，胡尘拥汉川。云横羌笛起，风急马群骞。韩范今何在，宵衣问守边。
次韵雨中遣闷兼七夕过从和双台星野二兄
作者：庞尚鹏
朝代：明

秋早雷声撼远村，东风排屋雨翻盘。三更洗出南楼月，七夕吹开北海尊。锄径莫教延俗客，操觚谁为赋高轩。床头新酒今初熟，况有东园旧菜根。
正月二日诸公登小楼和答十二韵
作者：庞尚鹏
朝代：明

四时一何速，春到物华更。占岁书晨候，登台望汉京。地平江树合，风起午潮生。四海干戈戢，中天日月明。三阳初启泰，百卉渐敷荣。极浦归帆远，重檐过鸟轻。高风师洛社，胜日聚耆英。倚槛千山小，驱云万里晴。悬壶思吸海，作赋拟登瀛。共切忧时念，宁忘恋阙情。故园长自好，北雁为谁鸣。世路如蓬转，黄河几度清。
残年写怀
作者：庞尚鹏
朝代：明

日月双推毂，俄惊节序更。岁寒新酒熟，风急敝裘轻。多暇惟谈易，长贫懒治生。鹪鹩栖息稳，何意向人鸣。
残月如新月
作者：庞尚鹏
朝代：明

缺月曾何损，乘云海上生。共怜今夕好，还似旧时明。银汉金波浅，冰轮桂魄轻。蛾眉天万里，羌笛夜三更。牛女星犹在，嫦娥恨未平。镜光疑渐满，延侍不胜情。
水亭落成次韵酬和谭别驾
作者：庞尚鹏
朝代：明

绿阴清昼水云居，百尺林塘一鉴虚。山远直将天作画，溪深休道食无鱼。江光潋滟春潮长，树色参差径路纡。初学灌园新雨足，邵平瓜地更何如。
水村小景
作者：庞尚鹏
朝代：明

芳村斜抱曲江头，缥渺沧波起白鸥。地暖春藏编竹坞，花深人倚望仙楼。云中鸡犬千家晓，湖上风烟五月秋。多少巨鱼横钓石，胜教溟渤下金钩。
江上秋阴
作者：庞尚鹏
朝代：明

推篷閒独酌，天为扫烦襟。树色笼寒日，江流带夕阴。断霞孤鹜远，高岫乱云深。千古知音少，何人共赏心。
池口舟中
作者：庞尚鹏
朝代：明

山郭烟萝处处同，水光如练照帘栊。东风吹上江头月，万里燕云入望中。
沈阳夜月
作者：庞尚鹏
朝代：明

虎帐危途三尺雪，五更犹见城头月。朔雪净胡尘，胡笳月下闻。
沙岭
作者：庞尚鹏
朝代：明

斜月横空酒未阑，拥炉犹惮朔风寒。谁知戍卒边城夜，起马烽前雪满鞍。
泛海有述
作者：庞尚鹏
朝代：明

孤屿横连海，渔樵共一家。沧波浮日月，远树带云霞。夜静骊珠现，沙平雁阵斜。扁舟星汉近，缥缈泛仙槎。
泛溪纪游
作者：庞尚鹏
朝代：明

共有江山癖，逍遥且浪游。秋深正摇落，万树风飕飕。一扫黄雾尽，须臾紫气浮。金轮出东海，移上碧天头。清光彻林莽，仰见草木稠。溪毛正堪采，蘋藻尽加羞。搴篷广舒眺，万象皆凝眸。俯吸长江水，欲涉昆崙丘。观者争拥路，李郭同仙舟。孤村藏曲水，中有百花洲。园池开别墅，菊圃枕芳畴。停桡频命酌，抚景意绸缪。鱼龙排逆浪，鹰隼击高秋。此生常扰扰，劳瘁何时休。达人能自遣，泛水架飞楼。掣身谢尘鞅，耻为名利谋。皂帽迎风落，渔樵共歌讴。遭逢唐虞世，恩波遍海陬。感君结高义，难将白璧酬。朱颜岂长在，明珠惜暗投。盘桓有馀乐，身外吾何求。白云长聚散，千古空悠悠。蓬莱隔万里，道路嗟阻修。岁月不待人，倚天任去留。
泛溪纪游
作者：庞尚鹏
朝代：明

朔风飘飘溪树前，轻篷短棹溪边船。翩翩鼓枻泛溪去，鉴湖万顷通长川。入夜披光清且涟，粳秫蔽野横朝烟。举酒相属意悠然，青天直与水相连。村墟日高集贩贾，铺排沙头杂儿女。相逢问答无别言，耳边尽是农家语。吁嗟世态如春云，纷纷代谢不堪陈。经过渡口百花繁，信宿随风向水滨。古来万事长如此，招携何惜采芳频。会心便是忘机处，忽觉鱼鸟来相亲。避人休问桃源洞，祇今圣代非嬴秦。
泰和别陈养兰先生
作者：庞尚鹏
朝代：明

忆昔传经廿载前，丹心如渴吸春泉。浮名误入金闺籍，丽藻空惭白雪篇。避俗不嫌沽酒市，卜居何用买山钱。骊歌一曲长亭晚，草绿江头月满船。
深雨
作者：庞尚鹏
朝代：明

喜对连朝雨，黄梅四月天。楼前空见海，树杪不闻蝉。云暗通津路，山飞瀑布泉。得鲈炊美酒，渔火乱沙烟。
清夜吟用韵书感
作者：庞尚鹏
朝代：明

拊髀嗟时事，风高晓漏迟。长悬千载虑，岂为一家私。乌鹊云中渡，明星月后随。江湖心欲折，新白几茎髭。
渔
作者：庞尚鹏
朝代：明

东倚扶桑共结邻，轻舟长载日华新。夜来风雪连天地，信有寒江独钓人。
渔家乐和黄东明
作者：庞尚鹏
朝代：明

石鼎飞霞对小铛，得鱼沽酒晚凉生。閒眠独藉沧洲草，罢钓时舂白雪粳。市上儿童偏识面，江干鸥鹭不知名。几番风雨欢良夜，日出烟波万里晴。
溪亭新筑石径漫题
作者：庞尚鹏
朝代：明

廿载瞿塘路上行，惊魂飘泊叹浮名。从今稳步随明月，肯信风涛陆地生。
灵武台
作者：庞尚鹏
朝代：明

龙辇偏惊蜀道难，谁将一剑定长安。渔阳鼙鼓通秦塞，灵武旌旗拥汉官。百战风高争跃马，六飞尘静见回銮。独怜恢复功成后，河朔云深草木寒。
燕集平远台用韵酬和大谏议萧公
作者：庞尚鹏
朝代：明

崚嶒台殿倚高山，远郭长从磴道攀。紫气氤氲红日里，绿阴浮动彩云间。天回海上横金剑，风转螭头拂佩环。万里壮游频作客，石亭留月醉朱颜。
牧
作者：庞尚鹏
朝代：明

短褐风前夜饭牛，满天明月更何求。青山芳草眠黄犊，特向沧江饮上流。
独坐和卢方伯
作者：庞尚鹏
朝代：明

世局纷纷变，斋居总不知。青春忙里过，白日静中移。鸿鹄翔千仞，鹪鹩恋一枝。此心忘去住，面壁得吾师。
猛虎行
作者：庞尚鹏
朝代：明

捕蛇斗鸡安足数，浪说屠龙亦何补。谁持双剑斗光寒，奋髯尽搏人间虎。耽耽雄视七尺身，怒号白日惊风尘。从教横鹜犬羊群，岂无射石飞将军。
猫卧花下石山
作者：庞尚鹏
朝代：明

横天剑气夜光闾，晚入重楼护赐书。赢得花阴閒白昼，敢论终岁食无鱼。
珠江夜泛
作者：庞尚鹏
朝代：明

百尺江楼拥女墙，几行归雁渡潇湘。沙村见月晚潮急，海寺闻钟秋夜长。远树溟濛藏野寨，银河迢递隔牛郎。扁舟莫动卢敖兴，鼓枻还寻水竹乡。
用韵赠乡中诸馆宾
作者：庞尚鹏
朝代：明

十年灯火卧松庐，肯羡题桥驷马车。掌上风云三尺剑，胸中星斗万言书。江亭晚酌曾同醉，帝苑春游未可虚。早入承明须献赋，汉廷争见马相如。
用韵赠于化弟赴春官
作者：庞尚鹏
朝代：明

五色文章忆凤毛，江山千里助挥毫。龙墀射策云霄近，春殿题名日月高。闽海棠阴多惠政，毕公门地有吾曹。传家莫负箕裘业，空愧当年汗马劳。
用韵酬同年云明府同窗吴秀才
作者：庞尚鹏
朝代：明

岁月推移自古今，山中松菊已成林。浔阳且学陶公醉，渔父谁怜楚客吟。萍水他乡劳梦寐，风烟何日喜招寻。高梧彩凤朝阳近，阿阁还闻治世音。
田园燕集次韵答双台
作者：庞尚鹏
朝代：明

万缘浑是梦，一醉便为家。绕屋溪流合，临池石径斜。园林多橘柚，风雨长桑麻。倚席逢仙侣，频开顷刻花。
癸酉中秋忆前辛酉兹夕锁院校文
作者：庞尚鹏
朝代：明

鸣鹄凌风欲上天，夜凉星斗望中悬。若教法眼空尘世，休向词垣数岁年。紫陌豪华俱梦幻，故人南北各风烟。屠龙绝技终何补，谁逐虚名乞世怜。
登六合楼
作者：庞尚鹏
朝代：明

入望岚光向晚收，仙槎河汉路悠悠。长招海上青山醉，肯厌人间白日留。万里风云随去住，一身天地共沉浮。雪中搜遍江南景，先遣梅花寄陇头。
登卢方伯华楼
作者：庞尚鹏
朝代：明

结庐谢城郭，开阁跨林皋。环视众山小，仰攀明月高。星河临短榻，江树送飞涛。徙倚閒云上，乾坤一羽毛。
登大梁城楼
作者：庞尚鹏
朝代：明

绕郭星河入望频，上方台殿迥无尘。鸡鸣紫陌千门晓，雨过平原万草春。天际彤云长捧日，楼头青鸟欲依人。前朝第宅今何处，惟有棠梨岁岁新。
登楼书感
作者：庞尚鹏
朝代：明

秋霁独登楼，谁家夜吹笛。酷暑避严风，敢借回天力。芝兰入我怀，胸中无荆棘。安得素心人，对床风雨夕。斗酒赋閒居，雨馀枕书卧。岁月不待人，盛年惭虚过。盗蹠白日行，夷斋西山饿。拊髀思古人，古人当知我。张翰秋风蒪，庾亮南楼月。何地无莼鲈，明月任圆缺。松阴架短床，便是神仙窟。纷纷行路人，谁能解此说。
登楼书感·其一
作者：庞尚鹏
朝代：明

秋霁独登楼，谁家夜吹笛。酷暑避严风，敢借回天力。芝兰入我怀，胸中无荆棘。安得素心人，对床风雨夕。
登楼书感·其三
作者：庞尚鹏
朝代：明

张翰秋风蒪，庾亮南楼月。何地无莼鲈，明月任圆缺。松阴架短床，便是神仙窟。纷纷行路人，谁能解此说。
登楼书感·其二
作者：庞尚鹏
朝代：明

斗酒赋閒居，雨馀枕书卧。岁月不待人，盛年惭虚过。盗蹠白日行，夷斋西山饿。拊髀思古人，古人当知我。
登王屋山时朝廷遣官特祀
作者：庞尚鹏
朝代：明

御香遥自上方来，绣岭宫前辇路开。万绿丛中迎晓日，弹冠今喜上蓬莱。星轺初驻五云端，夜宿山房紫雾寒。梦里拂衣闻跃马，此身犹自愧黄冠。
登王屋山时朝廷遣官特祀·其一
作者：庞尚鹏
朝代：明

御香遥自上方来，绣岭宫前辇路开。万绿丛中迎晓日，弹冠今喜上蓬莱。
登王屋山时朝廷遣官特祀·其二
作者：庞尚鹏
朝代：明

星轺初驻五云端，夜宿山房紫雾寒。梦里拂衣闻跃马，此身犹自愧黄冠。
登黄鹤楼和同年张侍郎
作者：庞尚鹏
朝代：明

千古名楼远，凭高何壮哉。江随天地转，山抱日星回。树色连云合，湖光拂曙开。欲寻仙客去，乘鹤共飞来。
白沙先生像
作者：庞尚鹏
朝代：明

倡道东南接孔林，谁从山海测高深。千年遗事传青简，白日青天是此心。
白登城
作者：庞尚鹏
朝代：明

风急扬沙拔汉旗，曾经睢水解重围。不缘天夺单于魄，虎旅何时塞外归。
百舌
作者：庞尚鹏
朝代：明

百鸟谁能辨姓名，翩翩鸾凤喜和鸣。如何盖日频相语，似为前身怨未平。词客共怜鹦鹉赋，行人休问鹧鸪声。若教倚树深藏舌，应笑攒眉过此生。
盘山驿
作者：庞尚鹏
朝代：明

河东伐鼓急徵兵，河西鸣金催筑城。胡马南嘶无宁夕，良田万顷生荆棘。
睡觉
作者：庞尚鹏
朝代：明

云深天未晓，侧足踞绳床。明星窥户牖，疑是旭日光。日高睡未足，愧我希夷身。钟鸣更漏尽，犹有夜行人。
睡觉·其一
作者：庞尚鹏
朝代：明

云深天未晓，侧足踞绳床。明星窥户牖，疑是旭日光。
睡觉·其二
作者：庞尚鹏
朝代：明

日高睡未足，愧我希夷身。钟鸣更漏尽，犹有夜行人。
秋夜即事
作者：庞尚鹏
朝代：明

小窗轩豁最虚明，况复萧森露气清。酒罢却看江月近，风高偏觉鹿裘轻。千家砧杵连宵动，几树蔷薇拂槛荣。迢递飞鸿向何处，楚天云树岂无情。
秋天
作者：庞尚鹏
朝代：明

冥鸿万里知何处，乱蝉白日鸣高树。缥缈江头一片云，朝来散作千山雨。
秋日园居二首
作者：庞尚鹏
朝代：明

物候随时变，那堪问岁华。晚风三径竹，朝雨半篱花。自比禅居静，从教物论哗。浮生何所有，醉处便为家。高鸟聚还散，浮云东复西。地平江树合，潮长稻田低。村径通鱼浦，林塘隐竹溪。昼游车马客，何意问岩栖。
秋日园居二首·其一
作者：庞尚鹏
朝代：明

物候随时变，那堪问岁华。晚风三径竹，朝雨半篱花。自比禅居静，从教物论哗。浮生何所有，醉处便为家。
秋日园居二首·其二
作者：庞尚鹏
朝代：明

高鸟聚还散，浮云东复西。地平江树合，潮长稻田低。村径通鱼浦，林塘隐竹溪。昼游车马客，何意问岩栖。
秋日得塞上督府书
作者：庞尚鹏
朝代：明

惊喜边书到，祁连朔气清。共论张仲蔚，何似李西平。岁月东山远，风尘白发生。谁家吹铁笛，偏动玉关情。
秋日溪山野望折简邀同游
作者：庞尚鹏
朝代：明

海上孤城急暮砧，霜凄枫叶气萧森。豪吟懒读长门赋，稳卧谁论季子金。芳草荆扉生计拙，青山明月主恩深。烽烟不入渔樵路，共醉湖亭十亩阴。
秋日苦热
作者：庞尚鹏
朝代：明

郁郁炎州地，骄阳白昼腾。空中飞鸟绝，树杪乱烟凝。夜月秋光暗，天门海气蒸。閒云方出岫，疑是待龙兴。
秋试罢举用韵寄酬钟少濂
作者：庞尚鹏
朝代：明

天上星槎海上云，徘徊高梦喜逢君。小山独有淮南赋，名马还空翼北群。投笔谩誇班定远，能诗何羡沈休文。悬弧万里平生志，不向桑榆叹夕曛。
种花
作者：庞尚鹏
朝代：明

种花满青楼，缤纷常挂眼。翻忆赏花人，浮云同聚散。花谢还复开，人去何时返。秉烛良夜游，却恐寻春晚。
秦中书感
作者：庞尚鹏
朝代：明

西入潼关问胜游，前朝陵苑几经秋。春来细柳多青眼，雪后高山亦白头。未道金戈回落日，曾闻砥柱障东流。长安市上千杯酒，销尽兴亡万古愁。
窥园
作者：庞尚鹏
朝代：明

远俗应忘世，郊居喜挂冠。春深花欲语，云艳昼生寒。竹柏经年茂，藤萝倚树攒。关关谈道易，学佛出家难。岩洞烟霞润，何人许共餐。
窦家庄
作者：庞尚鹏
朝代：明

蓟里山中五桂堂，閒云幽草旧村庄。路人祇解传名姓，谁向门前问义方。
立春十二韵
作者：庞尚鹏
朝代：明

旧腊春先到，新元历正颁。天高红日近，心远白云閒。未厌冰霜苦，重开桃李颜。迎阳花欲语，出谷鸟知还。黍甸风初暖，衡门夜不关。潮回看海市，雪霁见嵩山。树色环青幄，岚光吐绮斓。月横香阁表，斗转玉河湾。顿觉年华改，宁忘时事艰。王庭临紫塞，铜柱偃南蛮。龙剑终难没，骊珠岂易攀。思玄曾作赋，笥草待谁删。
立秋值七夕同乡燕会酬和卢方伯
作者：庞尚鹏
朝代：明

白头相聚浣花村，坐久浑忘苜蓿盘。万树秋声回落日，九天凉雨送清尊。鹊桥缥渺银河路，庭竹萧森绿雪轩。此日纷纷论乞巧，天工沉默总忘言。
端州积雨潦大涨有司供亿纷然民甚苦之
作者：庞尚鹏
朝代：明

连月不一雨，一雨便连月。浲水没田庐，郊原尽鱼鳖。干戈苦相寻，徵求贫彻骨。万口日嗷嗷，鲋鱼藏涸辙。西江千里遥，斗水安能活。吁嗟行路人，相盻如胡越。时事转多艰，念之中肠热。天高视听卑，耳目何辽绝。谁为万言书，绘图上天阙。世运苟太平，甘齧山中雪。
端阳日次韵寄寿周云谷
作者：庞尚鹏
朝代：明

莫问诗仙与酒仙，相携飞舄遍山川。行歌五岳随明月，每处峰头住十年。
竹下乘凉
作者：庞尚鹏
朝代：明

绿雪飘飘阴复晴，园林啼鸟似秋声。萧然一枕羲皇世，万事浮云百虑轻。
答临干云谷二首
作者：庞尚鹏
朝代：明

春水年年上钓矶，扁舟今趁暮潮归。羊裘已被虚名累，须向沧洲著布衣。龙跃云从岭外村，江头白日雨翻盆。纷纷世事如棋局，西望长安欲断魂。
答临干云谷二首·其一
作者：庞尚鹏
朝代：明

春水年年上钓矶，扁舟今趁暮潮归。羊裘已被虚名累，须向沧洲著布衣。
答临干云谷二首·其二
作者：庞尚鹏
朝代：明

龙跃云从岭外村，江头白日雨翻盆。纷纷世事如棋局，西望长安欲断魂。
答友人话旧
作者：庞尚鹏
朝代：明

西北风尘地，那堪论泬寥。与谁筹国事，何日灭天骄。塞马宁论失，江鲈早见招。薄躯犹善饭，拊髀未全消。
答西庄和卢方伯
作者：庞尚鹏
朝代：明

乍入江城晚，秋光能几时。竹高霜后节，花发岁寒枝。古砌添新藓，苍藤绕旧篱。菜根如有待，长向雨中滋。
答谭卢二公怀北溪园亭
作者：庞尚鹏
朝代：明

云气西来过海东，几番秋雨瘴烟空。林纡薙草通幽径，日落窥园采晚菘。看竹门多题凤客，泛溪人识浣花翁。年来梅柳成行立，肯似淮南桂树丛。
筠台戴郡公枉驾敝庐赋此为别
作者：庞尚鹏
朝代：明

几曲猗兰调，行藏付短琴。风尘忘去国，江海觅知音。信有并州梦，长悬竹马心。归来头未白，偏觉主恩深。东去罗浮近，朱明款石扉。天高黄鹄远，风定白云飞。戎马频看剑，烟霞早振衣。青山如可载，应附短航归。
筠台戴郡公枉驾敝庐赋此为别·其一
作者：庞尚鹏
朝代：明

几曲猗兰调，行藏付短琴。风尘忘去国，江海觅知音。信有并州梦，长悬竹马心。归来头未白，偏觉主恩深。
筠台戴郡公枉驾敝庐赋此为别·其二
作者：庞尚鹏
朝代：明

东去罗浮近，朱明款石扉。天高黄鹄远，风定白云飞。戎马频看剑，烟霞早振衣。青山如可载，应附短航归。
简谭见日昔年以布衣远游曾上书阙下时论伟之
作者：庞尚鹏
朝代：明

飘飘文藻擅名流，倚剑胸藏五岳秋。万里江涛青雀舫，九衢风雪黑貂裘。临池洗砚奎光动，草奏惊人国史收。更欲钓鳌称巨客，直从天上试金钩。
绝句和杜
作者：庞尚鹏
朝代：明

远树笼朝雾，轻鸿踏雪泥。江楼先得月，野店是闻鸡。短发霜前草，浮名镜里花。风烟皆过客，宇宙即□□。
绝句和杜·其一
作者：庞尚鹏
朝代：明

远树笼朝雾，轻鸿踏雪泥。江楼先得月，野店是闻鸡。
绝句和杜·其二
作者：庞尚鹏
朝代：明

短发霜前草，浮名镜里花。风烟皆过客，宇宙即□□。
老妇
作者：庞尚鹏
朝代：明

最是青春好，其如白发新。却怜看镜日，长忆画眉人。莫问前生事，争誇见在身。嫦娥有灵药，重喜结芳邻。
耕
作者：庞尚鹏
朝代：明

斜倚溪流屋数椽，自分粳秫种溪田。君恩一饭终难报，长对春晖百草前。
自检二首
作者：庞尚鹏
朝代：明

长虹贯白日，当世竞猜疑。人情良难测，天道不可知。浮生能几时。扰扰欲何为。高名盖四海，百毁终随之。万缘须尽扫，长笑海天涯。白日暗催人，朱颜不常好。奕世带貂蝉，金章同枯槁。人生如飘风，来暮去常早。莫坐利名关，役役如庸保。尘劫尽销沉，青山长不老。
自检二首·其一
作者：庞尚鹏
朝代：明

长虹贯白日，当世竞猜疑。人情良难测，天道不可知。浮生能几时。扰扰欲何为。高名盖四海，百毁终随之。万缘须尽扫，长笑海天涯。
自检二首·其二
作者：庞尚鹏
朝代：明

白日暗催人，朱颜不常好。奕世带貂蝉，金章同枯槁。人生如飘风，来暮去常早。莫坐利名关，役役如庸保。尘劫尽销沉，青山长不老。
苏武城
作者：庞尚鹏
朝代：明

夜听胡笳鬓尽丝，暗看南雁忆归期。黄沙白草空明月，忍读河梁送别诗。
苦应酬和高左史呈谭别驾
作者：庞尚鹏
朝代：明

却笑门如市，劳劳欲避人。闭关藏竹坞，倒屣厌车尘。乐国如何地，浮生祇此身。扁舟同载酒，江上且垂纶。
萤
作者：庞尚鹏
朝代：明

淡月疏星天气凉，飞飞长似逐人忙。风高便入金鳌阁，雨暗还来绿野堂。谁笑浮生同腐草，夜看青史借馀光。相逢若问行藏事，莫怨人间白昼长。
葺先人别业
作者：庞尚鹏
朝代：明

卜筑人何在，含情祇自伤。旧存投辖井，新葺读书堂。断岸锄荒径，横塘架短墙。尊生留此地，休更觅仙方。
虎皮驿
作者：庞尚鹏
朝代：明

阴风捲地马蹄疾，拥路霓旗迎晓日。红轮天上薄朝云，黄沙白草皆青春。
虚室行
作者：庞尚鹏
朝代：明

寂寂空庭无杂宾，蠹书湘榻生浮尘。青天明月长相照，环堵萧然肯厌贫。细视瓶中久无粟，举火终朝待邻曲。长饥近午始一餐，敢望丰年收万斛。倒翻囊箧无馀钱，杜门谢客常高眠。逢人笑比庞居士，千金散尽方成仙。东邻问我何所有，一卷黄庭常在手。西邻问我一事无，安得天地为锤炉。陶熔万类频开局，坐运乾符转坤轴。未论黄土尽黄金，且令四海家家足。
蚯蚓吟
作者：庞尚鹏
朝代：明

日月中天转，人间几度秋。长鸣如有恨，幽抱本无求。偃蹇忘三窟，逍遥藉一丘。浮生能自遣，何地不瀛洲。
行边
作者：庞尚鹏
朝代：明

路绕重岩百道泉，参差云树拥新阡。马前宿雾长疑雨，城外青山尽是田。沙浅草深歌牧竖，霜迟春早卜丰年。朔方愿见胡尘静，笑拂霓旗尺五天。
西平道中
作者：庞尚鹏
朝代：明

树色迎朝日，春风动酒旗。杏花村里过，无处觅金龟。
西河驿
作者：庞尚鹏
朝代：明
体裁：词

去岁淮楼坐明月，海色山光白如雪。今岁扬旌拂塞尘，黄沙白草埋青春。听鸡握发事长路，东渡辽海西入秦。临岐拊髀长叹息，愧我碌碌非能臣。会当早觉渔樵伴，买舟结屋称芳邻。
视溪亭树
作者：庞尚鹏
朝代：明

曲径环深树，何如习氏园。参天含雾气，蹲石倚云根。横覆高低屋，斜连远近村。渔樵无路入，疑是武陵源。
詹道长抗疏还闽作此讯之詹令予邑有声
作者：庞尚鹏
朝代：明

几向棠阴佛皂囊，俄闻鸣凤作朝阳。骊驹早发都门路，白笔长留谏苑光。云去有天皆日月，时来何地不梯航。君恩已许生还日，且筑山前醉白堂。
访黄山人二绝
作者：庞尚鹏
朝代：明

绿树丛阴草屋春，满庭鸡犬若无人。入门却恨逢君晚，一笑惊看折角巾。披襟谈笑动梁尘，白发原非避世人。三尺皂囊频□检，万言书在墨犹新。
访黄山人二绝·其一
作者：庞尚鹏
朝代：明

绿树丛阴草屋春，满庭鸡犬若无人。入门却恨逢君晚，一笑惊看折角巾。
访黄山人二绝·其二
作者：庞尚鹏
朝代：明

披襟谈笑动梁尘，白发原非避世人。三尺皂囊频□检，万言书在墨犹新。
诗柬不书名
作者：庞尚鹏
朝代：明

曾讶人间月旦评，雌黄原自口中生。年来正苦虚名累，莫遣儿童识姓名。
诵卢方伯独居手简
作者：庞尚鹏
朝代：明

玄鹤鸣风林，思君独居乐。空庭无杂宾，揽书临高阁。心閒世亦轻，浮云任飘泊。嗟予日纷纷，良苦不自觉。从今学逃禅，尘心尽摧剥。避世金马门，堪笑东方朔。
读佛书
作者：庞尚鹏
朝代：明

却恨前身不是僧，当年谁许共传灯。轮回世外三千界，业障人间百万层。出定慈云开慧日，坐忘炎海结春冰。澄心本属吾儒事，面壁空斋对惠能。
读卢方伯著作篇有述
作者：庞尚鹏
朝代：明

挂冠早厌承明庐，文采风流意自如。视草烟云生笔札，倚楼星月满郊墟。才高司马曾难蜀，官似虞卿懒著书。天上词垣谁独步，纷纷空自笑黔驴。
读庞德公传
作者：庞尚鹏
朝代：明

结庐岩曲谢招寻，几树松萝满地阴。无路执戈排乱贼，与谁披褐卧芳林。人间空忆安危语，陇上宁知去住心。千载鹿门山下路，武侯相见亦沾襟。
读邸报书事二首
作者：庞尚鹏
朝代：明

曾讶丹山多白鹿，俄闻双兔出维扬。大江南北干戈地，灵瑞年年入报章。井里萧凉野戍孤，忍看烽火满平芜。九重若问丰年瑞，先上流民郑侠图。
读邸报书事二首·其一
作者：庞尚鹏
朝代：明

曾讶丹山多白鹿，俄闻双兔出维扬。大江南北干戈地，灵瑞年年入报章。
读邸报书事二首·其二
作者：庞尚鹏
朝代：明

井里萧凉野戍孤，忍看烽火满平芜。九重若问丰年瑞，先上流民郑侠图。
读陶诗
作者：庞尚鹏
朝代：明

世人号独醒，谁似陶公醉。柴桑忍长饥，岂问三公贵。晋室已销沉，何颜折腰史。披褐日高眠，肯为形骸累。素心扬清歌，逸气横天地。知音日寥寥，千载真如寄。
谒韩范二公祠
作者：庞尚鹏
朝代：明

文武才名自古难，西来英采动朝端。旌旗影远山河壮，鼙鼓声高虎豹寒。慷慨风尘长跃马，折冲樽俎并登坛。丰碑绿草祠前月，万树鸣飙倚剑看。
谭山人过草堂有赠
作者：庞尚鹏
朝代：明

乾坤尽是吾儒事，谁称磊落奇男子。如君半字不浪谈，皮里春秋比青史。古来天地本一家，孑身万里醉流霞。目前管仲岂易得，海内谁为鲍叔牙。下笔风涛从地起，凭陵草木从风靡。曾期待诏金马门，汉廷久监嗟知己。岁寒风雪到茅庐，手持痛哭万言书。气吞河岳填胸臆，瓶粟虽空常晏如。浮名笑付东流外，虫臂鼠肝同覆载。高风千古重夷齐，王侯将相今何在。世间多少临江麋，抵触偃卧终何为。人生遇合会有时，何用攒眉强赋诗。
谭永明中秋枉顾谈时事因及高堂白发感而赋此
作者：庞尚鹏
朝代：明

曾忆当年赋远游，马前明月几中秋。披襟正忆都亭梦，倚剑宁忘国士忧。翠竹江村频下榻，晚山斜日共登楼。应怜寸草心长在，莫向风尘早白头。
赠于化弟游朗宁
作者：庞尚鹏
朝代：明

舟泛苍梧月上时，万分秋色满林霏。云开驿路青山好，天远关河白雁飞。铜柱风烟长入望，杖藜灯火自相依。伏波祠下清江浅，莫载当年薏苡归。
赠何中丞赴召
作者：庞尚鹏
朝代：明

圣主临轩访老臣，却教黄发御蒲轮。今逢海宇重新日，谁是乾坤独立人。北斗才名留画省，东山经略献枫宸。争看司马还朝好，莫厌都城万骑尘。
赠何广文之任乐昌
作者：庞尚鹏
朝代：明

草绿邮亭露正稀，弹冠重拂旧儒衣。地连衡岳春风早，花发韶阳彩燕飞。北郭云霞开绛帐，东园松菊觐朝晖。即看海上文星耀，五色中天贯紫微。
赠刘翰林还京
作者：庞尚鹏
朝代：明

奏赋才名远，抽豪上玉堂。禁垣劳侍从，纶阁待平章。拥传趋东观，看云忆太行。词臣司献纳，忠谠达明光。
赠别乐平舒子长礼部儒士
作者：庞尚鹏
朝代：明

世路浮沉叹奕棋，十年尘梦各天涯。侧身大笑风雷动，肯为穷愁两鬓丝。
赠别乐平高秀才
作者：庞尚鹏
朝代：明

万壑风声漱玉泉，长亭尊酒醉离筵。东归父老如相问，春早江头一钓船。
赠医师
作者：庞尚鹏
朝代：明

悬壶长揖玉堂仙，细饮尝甘橘井泉。神农往矣不可问，华佗妙处谁能传。采药玄岩降虎豹，烹丹石鼎生云烟。共论医国回天手，调燮须从未病年。
赠去雁
作者：庞尚鹏
朝代：明

千仞翱翔瞰八方，衡阳山外即他乡。经秋梦断胡尘远，归路心随云汉长。风急龙沙飘雪翮，月高秦陇渡河梁。邮亭见尔南来日，清海城头百草黄。
赠大行人绎梅谢公使琉球
作者：庞尚鹏
朝代：明

司马题桥早擅名，驷车持节出都亭。华夷一统乾坤壮，日月重轮海岳清。直指东南临属国，却从西北望神京。归朝首献平夷策，天上夔龙听履声。
赠大谏议乾养萧公使琉球
作者：庞尚鹏
朝代：明

十载声华播玉堂，逢时何处不梯航。星河影动仙旌远，剑佩光腾驿路长。彩笔独悬青琐梦，赐衣犹带御炉香。九重宵旰劳南顾，封事朝来达建章。
赠归雁
作者：庞尚鹏
朝代：明

南来冲雨度三湘，北去飘飘恋故乡。懒学啼乌栖苑树，喜随鸣凤向朝阳。黄云朔漠同千里，秋水蒹葭各一方。我欲寄书怀定远，至关门外早回翔。
赠方进士之任慈利
作者：庞尚鹏
朝代：明

廿载驱驰道路长，前旌今始渡衡阳。江城露冕山川秀，花县褰帷草木香。春雨平原苏久旱，朝晖寒谷借馀光。争看天际双凫起，五色云中侍玉皇。
赠武将军枉驾敝庐和卢方伯
作者：庞尚鹏
朝代：明

推毂曾闻国士风，请缨何必羡终童。六韬肯负登坛志，百战还收靖海功。幕府论兵推上将，金戈回日扫群雄。春随马足临江浒，千树榴花十月红。
赠筠台戴太守还闽
作者：庞尚鹏
朝代：明

五岳何人共采芝，昼游应恨得归迟。梦回莫问邯郸路，秋早携家入武夷。
赠翰林王忠铭省觐还海南
作者：庞尚鹏
朝代：明

晓传温诏下承明，昼锦宁亲出凤城。捧檄正悬忧国梦，望云长忆倚门情。瑶池天近恩波阔，琼海春深爱日生。莫向周南叹留滞，早期勋业著西清。
赠谭广文之京
作者：庞尚鹏
朝代：明

鸿雁度河梁，秋阴送晚凉。九天瞻日月，万里驾梯航。白雪都门远，红梅驿路长。敝裘怜季子，皓首叹冯唐。世态风尘异，王程岁月忙。儒流推独步，文苑漱孤芳。击筑闻燕市，登楼望岳阳。匡时怀赤牍，奏赋达明光。爱尔金闺彦，惭予绿野堂。春藏千日酒，溪隐百花庄。赠别馀孤剑，题诗满皂囊。形骸能自外，天地亦相忘。廊庙双眉绿，江湖两鬓苍。遥知风雨夜，偏忆水云乡。
赠霍悦来进士还京
作者：庞尚鹏
朝代：明

振衣重入凤凰城，弱冠登朝适宦情。信有科名高绝代，况兼文采重西京。马前杨柳三春色，天上风云万里程。莫向东山频倚望，好将霖雨慰苍生。
边行
作者：庞尚鹏
朝代：明

夜识邮亭月，重来即旧庐。长怜身是客，不问食无鱼。台省斐凫舄，河梁驷马车。箧中何所有，数卷是图书。
过卢方伯竹园
作者：庞尚鹏
朝代：明

司马新开独乐园，回廊深径隐重门。閒从水槛看池月，静对溪流卧竹轩。挥麈顿忘三伏日，披云长住百花村。翩翩六逸能同醉，肯向东畦薄菜根。
过大同村庄感述
作者：庞尚鹏
朝代：明

田园桑柘已萧然，土屋朝炊几断烟。风捲火云天欲雨，马嘶铃阁日如年。危途敢道应回驭，尸位须知早避贤。安得虎溪同一笑，独留衣钵向人传。
过戛羹侯墓
作者：庞尚鹏
朝代：明

漂母何曾问姓名，英雄一饭岂无情。千年汉业蓬蒿里，犹有都人问戛羹。
过田家有述
作者：庞尚鹏
朝代：明

儿童遮道问来程，笑插江花拥袂迎。门扫藤萝如有约，地连桑梓岂无情。梨尊细倒邻翁醉，箬笠高悬世虑轻。月白沙村归路晚，杖藜人在画中行。
迓陈洛南尚书致仕
作者：庞尚鹏
朝代：明

海上青山识贵臣，御炉香染赐衣新。黄扉共忆还家日，黑发应怜报主身。南北频年劳梦寐，渔樵何计静风尘。洛阳司马归来早，不是名园独乐人。
送别还城次韵
作者：庞尚鹏
朝代：明

艳阳朝气杏花天，楼上青山湖上船。风雨临池看醉墨，令人长忆酒中仙。
送李兰亭进士还京
作者：庞尚鹏
朝代：明

王孙芳草醉春晖，驿路花明照采衣。心逐汉京红日近，梦悬亲舍白云飞。名家李杜才何壮，报国金张愿不违。极目东南戎马路，好将封事达黄扉。
邻妇哭殇子用韵
作者：庞尚鹏
朝代：明

山中歼露歌，里人皆动色。何况母子间，情义关休戚。拊心长恸白日颓，泪零百草东山摧。奈何原壤歌狸首，独于母死忘悲哀。亦有风流称放达，浃旬一饮醉如泥。祇将白骨埋黄土，雨馀荒冢草萋萋。世间骨肉多如此，吁嗟邻妇何深悲。幽明已隔重泉路，肠断呼天知为谁。游魂一去不复返，人生如寄终同归。乾坤亦有销沉日，杜宇空劳月下啼。
邻曲招饮添岁酒
作者：庞尚鹏
朝代：明

江流东去不复回，青春白发长相催。郊墟浑似桃源洞，千树万树桃花开。日月行天如转毂，江南一夜蘼芜绿。却教沉饮共忘年，床头贮酒三千斛。一径蓬蒿寄此身，田庐鸡犬日纷纷。不识醉乡更何处，夜扪南斗披衡云。
邻翁问治生口占一绝
作者：庞尚鹏
朝代：明

长啸须寻阮步兵，醉来高枕一身轻。如何范蠡扁舟去，千载犹传货殖名。
鄙述答谏议萧公
作者：庞尚鹏
朝代：明

谏草传天下，奸谀胆正寒。赤心悬日表，紫气上眉端。春殿依龙幄，慈闱拜凤冠。秘书三万卷，频向夜灯看。
酬交亲枉过
作者：庞尚鹏
朝代：明

江村烟水望中分，绿树芳阴百鸟群。倚竹窥园曾避客，得鱼呼酒喜逢君。寻幽常藉溪边草，持赠偏多陇上云。共向北山留短榻，免教猿鹤笑移文。
酬杨胪山兼寄姚柏庵
作者：庞尚鹏
朝代：明

青鬓翩翩结壮游，看花春满曲江头。九天雷雨双龙喷，万里烟云一剑收。看镜未须论晚达，著书应不为穷愁。却怜戎马伤心日，回望中原独倚楼。
酬黄东明博士
作者：庞尚鹏
朝代：明

百花红紫竞幽香，卜筑新成绿野堂。慷慨拂衣还岭海，太平欹枕醉陶唐。天回蓬岛千山月，风送炎洲六月霜。身外豪华何足问，汉廷谁复论金张。
醒枕
作者：庞尚鹏
朝代：明

辗转虚良夜，曾无稳卧时。寸心应自遣，百虑欲何为。月落鸡声早，风寒禁漏迟。华山寻睡法，无计访希夷。
重阳书怀和谭别驾
作者：庞尚鹏
朝代：明

黄花三径好，一醉即柴桑。月色临池近，秋声入夜凉。江天横朔雁，垄树带斜阳。犹忆边城日，登楼望故乡。
金山寺闻鸡
作者：庞尚鹏
朝代：明

万籁沉沉玉宇开，水中山寺郁崔嵬。钟闻两岸烟光动，恍惚声从天上来。黄鸟枝头向人语，和鸣追逐丛阴里。对此翻怜求友情，故人千里知何处。奇毛濯露长翩跹，四顾螳螂且避蝉。中流隔断尘寰路，那得王孙挟弹丸。儿童争讶莺莺好，高飞自爱春风早。翠竹山房寄此身，何须更觅蓬莱岛。幽谷常怀一片心，江湖随地有知音。祇园共识迁乔意，日月重明双树林。翻经台上天花落，九曲江流环草阁。岩头徙倚万山低，披云欲跨麟洲鹤。
钟心瞿道长欲枉顾作此招之
作者：庞尚鹏
朝代：明
体裁：七言律诗

瞬息年光似水流，蓬莱山下几春秋。仰天大笑云垂地，击筑高歌月满楼。偃蹇喜逢金马客，逍遥谁识醉乡侯。扁舟不负东游兴，载酒同过谢朓洲。
钟心瞿道长欲枉顾作此招之
作者：庞尚鹏
朝代：明

瞬息年光似水流，蓬莱山下几春秋。仰天大笑云垂地，击筑高歌月满楼。偃蹇喜逢金马客，逍遥谁识醉乡侯。扁舟不负东游兴，载酒同过谢脁洲。
铁柱泉中秋对月寄怀
作者：庞尚鹏
朝代：明

秦关今夜月，凝望五云端。命酒频吹剑，怀人独倚栏。光摇银海白，影合玉楼寒。却笑长为客，年年驻马看。
长途书感
作者：庞尚鹏
朝代：明

石门山下酌贪泉，水陆长驱不计年。臧否有评惭月旦，浮沉何处问桑田。云随马足迎朝雨，风渡钟声送客船。便欲挂冠还海上，可谁能贷杖头钱。
闻宫车晏驾怆然书感
作者：庞尚鹏
朝代：明

惊传遗诏下江村，忍向邮亭问改元。紫禁何年回御辇，孤臣无地报深恩。遗弓怅望龙髯远，负扆争看帝座尊。相国古来重伊傅，先朝耆旧几人存。
闻曹谏议抗疏改官次韵书感话
作者：庞尚鹏
朝代：明

颓流谁更问回澜，涉世空劳作说难。短褐有怀怜杞国，尺书无路达长安。谏垣敢避雷霆近，帝德原同天地宽。明烛卷帘看疏草，忽惊炎海夜生寒。
闻有司议赈
作者：庞尚鹏
朝代：明

一饱从来不愿馀，幸分官廪到穷闾。长鲸便欲吞溟渤，升斗犹能活涸鱼。
闻杜鹃
作者：庞尚鹏
朝代：明

月色横天地，长林闹子规。悲鸣如有恨，怅望欲何为。声急凄风断，魂寒晓漏迟。愿教深结舌，投足万年枝。
闻蝉
作者：庞尚鹏
朝代：明

夏日开东阁，天边送远声。一身能自遣，万口为谁鸣。露重林霏润，风高羽翼轻。知音如有待，听尔岂无情。
闻谭长公之官宜山暴卒于苍梧作此志恨
作者：庞尚鹏
朝代：明

梦断宜山路，轻车叹陆沉。梧门秋日暗，竹马白云深。风雨孤臣泪，乾坤万里心。独馀龙剑在，凝涕倍沾襟。
闻郭梦菊祠部北上将戒期次韵劝驾二首
作者：庞尚鹏
朝代：明

凤池春草绿，一别几经秋。朝野频相问，江山肯久留。乘潮观海市，簪笔上螭头。画角催明发，含情独倚楼。紫陌红尘静，看花御幄前。禁城春似海，兰省夜如年。雨过千山秀，天高一鹗骞。河桥朱旆远，凝望五云边。
闻郭梦菊祠部北上将戒期次韵劝驾二首·其一
作者：庞尚鹏
朝代：明

凤池春草绿，一别几经秋。朝野频相问，江山肯久留。乘潮观海市，簪笔上螭头。画角催明发，含情独倚楼。
闻郭梦菊祠部北上将戒期次韵劝驾二首·其二
作者：庞尚鹏
朝代：明

紫陌红尘静，看花御幄前。禁城春似海，兰省夜如年。雨过千山秀，天高一鹗骞。河桥朱旆远，凝望五云边。
闻雁
作者：庞尚鹏
朝代：明

有鸟有鸟刺天飞，凌风何处借高栖。朝游碧落暮四海，谁道汤网横天施。雪深边塞五更时，洞庭云暗雨如丝。河汉一声天地晓，耻随越鸟巢南枝。沙头明月秋偏好，芦洲曲水环蓬岛。群居不为稻粱谋，回翔肯落虞人手。问尔常从海上来，钓徒几见鹰扬老。
陈丹泉枉顾别后寄怀
作者：庞尚鹏
朝代：明

东山曾订十年期，翠竹江村入梦思。世路正怜投檄早，故园偏恨见君迟。牢笼天地心犹壮，呼吸烟霞鬓未丝。欲向云房借飞舄，便从华岳访希夷。
陈古洲表弟诗来多感慨就韵寄酬
作者：庞尚鹏
朝代：明

万事浮云敢浪言，与君尊酒笑灯前。升车肯负题桥志，挂剑曾轻负郭田。白笔昔惭亲凤幄，玄冠何意插貂蝉。时来莫叹冯唐老，皓首还逢汉主怜。
陈右崧大守将赴京过予晚酌
作者：庞尚鹏
朝代：明

金井梧桐叶正稀，漫劳车马款荆扉。天高海岳含秋色，风起桑榆送夕晖。对酒不堪闻羽檄，忧时谁复念宵衣。争看威凤翔千仞，好向朝阳览德辉。
陈学樵丈荣寿冠带
作者：庞尚鹏
朝代：明

白首诗书草莽臣，伏生应笑是前身。仙家岂羡朱门贵，海屋今看紫绶新。梦里云山长是客，醉来花径易逢春。他年玉树天香发，重拜鸾书下紫宸。
陈秀才归田
作者：庞尚鹏
朝代：明

白发非前日，黄河几度清。未论三策贵，须识万缘轻。借剑心徒切，坑儒恨未平。乾坤如大梦，何处觅卢生。
陈鹤山荣寿冠带
作者：庞尚鹏
朝代：明

人间何处觅蓬莱，壶里乾坤日月开。圣主恩深长望阙，杏园春早独登台。朝看綵服青山秀，夜宴瑶池北斗回。却笑浮名羁汉署，何年携酒对三槐。
院中葵
作者：庞尚鹏
朝代：明

苍颜本非杨柳质，幽香不似芝兰室。年年空有岁寒心，万绿丛中长捧日。公馀坐对满枝红，岂羡江陵千树橘。
陪陈忠甫饮谭别驾宅用韵
作者：庞尚鹏
朝代：明

万里层阴暗赤霄，鼎湖霜冷草萧萧。惊传夜猎还西内，怅望鸡鸣视早朝。三殿日高丹扆在，九原云断翠华遥。飘零独有湘皋恨，愁对秋风拂早貂。
雄州简谭次川大参
作者：庞尚鹏
朝代：明

宦园蝉蜕正芳年，曲巷方斋祇自怜。白日静移编竹坞，秋风长送钓鱼船。山间鹤梦随春梦，海上狼烟拂曙烟。自分华阳高士笑，披星驰马枕戈眠。
雨中楼居
作者：庞尚鹏
朝代：明

一身天地小，容膝便为安。素壁云犹润，新题墨未乾。笔花频入梦，雨气欲生寒。稳步凌尘界，何如百尺竿。
雨景
作者：庞尚鹏
朝代：明

一夜风雷起，溪流处处通。五湖天浩荡，烟水更冥濛。
雪月歌寿卢方伯
作者：庞尚鹏
朝代：明

拥炉朝赏东山雪，抚筝夜燕南楼月。醉来满地砌琼瑶，清光万里横双阙。蓝桥风起报春回，江南江北梅花发。齧梅先齧枝头雪，招客先招江上月。雪深同结岁寒盟，红梅雪后才堪折。门前旧客任去来，明月何曾远离别。
雪月歌寿卢方伯·其一
作者：庞尚鹏
朝代：明

拥炉朝赏东山雪，抚筝夜燕南楼月。醉来满地砌琼瑶，清光万里横双阙。蓝桥风起报春回，江南江北梅花发。
雪月歌寿卢方伯·其二
作者：庞尚鹏
朝代：明

齧梅先齧枝头雪，招客先招江上月。雪深同结岁寒盟，红梅雪后才堪折。门前旧客任去来，明月何曾远离别。
颓垣和谭别驾
作者：庞尚鹏
朝代：明

独乐名园在，休论四壁摧。藤萝长自好，风雨任相催。竹坞邻鸡入，蓬门野径开。青山堪卜筑，千载共崔嵬。
题天伦乐事图中画紫荆芝兰钓渭水皆异景也其兄弟一门雍睦各取号于此云
作者：庞尚鹏
朝代：明

古木成阴水绕村，紫荆花下长兰孙。天清却抱风云气，春早先沾雨露恩。捧钓临流观海市，得鱼呼酒醉牺尊。君家胜事人间少，千载贤声重里门。
题寄南华寺
作者：庞尚鹏
朝代：明

曾道南宗胜北宗，天王岭上秀高峰。卧游笑指曹溪路，宝树花前意万重。上方台殿拂云齐，俯阚悬崖枕碧溪。卓锡便寻花果院，绿杨啼鸟万山低。
题寄南华寺·其一
作者：庞尚鹏
朝代：明

曾道南宗胜北宗，天王岭上秀高峰。卧游笑指曹溪路，宝树花前意万重。
题寄南华寺·其二
作者：庞尚鹏
朝代：明

上方台殿拂云齐，俯阚悬崖枕碧溪。卓锡便寻花果院，绿杨啼鸟万山低。
风折竹
作者：庞尚鹏
朝代：明

万竹成行列，风吹几竿折。丛林影渐疏，不碍天边月。百物有荣枯，世事多圆缺。况此草木俦，那能不消歇。沃土著深根，春来应再活。飘飘雨露滋，生意谁能夺。淇园天日晴，重看飞绿雪。
飓风歌
作者：庞尚鹏
朝代：明

卧闻万里天声动，赫赫玄威孰操纵。撼岸潮头涌怒涛，却疑汉楚睢阳閧。翻盆暴雨夜漫漫，浲水千丈迷桑田。黑风捲地蛟龙斗，乱云披靡相牵连。扬沙拔木木欲折，霆击山摧群芳歇。胡商倚舶揽惊魂，濒危始悔谋生拙。射潮安得万弩强，力能倒海如鞭羊。中流安得撑底柱，屹立东障波澜狂。天地何心民何罪，田园荒落留逋税。干戈旱潦苦相仍，十室九空叹贫悴。谁能飞身云汉长，坐扫重阴天帝旁。挽起扶桑回赤日，深山穷谷歌朝阳。
饮八十三翁何大仆池亭
作者：庞尚鹏
朝代：明

花开频对客，地暖早逢春。促席飞金斝，临池脍玉鳞。名园能共醉，皓首转相亲。倚郭青山近，窥帘碧草新。壮心犹未老，短褐不言贫。尽扫风云梦，长留海岳身。铅炉烹汞鼎，尘麈拂纶巾。日月壶中景，羲农世上人。
饮张氏别业
作者：庞尚鹏
朝代：明

泽国多名胜，何须问故园。虬松参石壁，金菊绽篱根。雨过岚烟尽，风恬鸟语喧。更怜鱼水乐，时向藻中翻。
驿亭所至见总制王鉴川留题及捡所上封事数读之勃然兴怀赋此寄赠
作者：庞尚鹏
朝代：明

红尘随地逐征鞍，长听晨钟起著冠。陇树朝云迷古寨，柏台秋雨怅丛兰。酒倾逆族浑忘醉，琴对知音不浪弹。满路朔风沙草白，绨袍应笑范君寒。
高左史枉顾草堂和卢方伯
作者：庞尚鹏
朝代：明

罗雀閒庭远市门，扁舟乘兴入江村。山中稳卧忘秦鹿，月下重来醉习园。贾傅才名千古壮，汉廷豪杰几人存。细炊香稻留君住，一饭同怀圣主恩。
高苕峰陈莘野刘纯吾三公隔水不得相见
作者：庞尚鹏
朝代：明

芳村连曲水，树色隔江分。愿结青山侣，同为出岫云。莫叹归来早，那堪远别离。凤城春草绿，偏忆旧游时。
高苕峰陈莘野刘纯吾三公隔水不得相见·其一
作者：庞尚鹏
朝代：明

芳村连曲水，树色隔江分。愿结青山侣，同为出岫云。
高苕峰陈莘野刘纯吾三公隔水不得相见·其二
作者：庞尚鹏
朝代：明

莫叹归来早，那堪远别离。凤城春草绿，偏忆旧游时。
默坐
作者：庞尚鹏
朝代：明

地远山河静，天空日月移。明心持戒律，禅定是吾师。芸阁藏诗谱，忘言对项斯。竹阴环短榻，况复月明时。
默坐·其一
作者：庞尚鹏
朝代：明

地远山河静，天空日月移。明心持戒律，禅定是吾师。
默坐·其二
作者：庞尚鹏
朝代：明

芸阁藏诗谱，忘言对项斯。竹阴环短榻，况复月明时。
丁四首，俱吉阳书院景物 其一 知鱼亭
作者：庞嵩
朝代：明

观鱼日观水，见鱼见吾性。鱼水浑非观，与天共游泳。
丁四首，俱吉阳书院景物 其三 盱湛楼
作者：庞嵩
朝代：明

一碧涵天光，八牖开玲珑。观水观其源，千古在目中。
丁四首，俱吉阳书院景物 其二 三一亭
作者：庞嵩
朝代：明

人与天地参，一诚贯枢纽。会到得一时，造化在予手。
丁四首，俱吉阳书院景物 其四 如斯桥
作者：庞嵩
朝代：明

夫子在川上，示以逝如斯。法天以行健，见易时见之。
丁四首，俱吉阳书院景物·知鱼亭
作者：庞嵩
朝代：明

观鱼日观水，见鱼见吾性。鱼水浑非观，与天共游泳。人与天地参，一诚贯枢纽。会到得一时，造化在予手。一碧涵天光，八牖开玲珑。观水观其源，千古在目中。夫子在川上，示以逝如斯。法天以行健，见易时见之。
丁家楼上喜雨呈顾箬溪翁大司寇
作者：庞嵩
朝代：明

夹路桥边看黛色，丁家楼上对黄昏。到窗风雨光摇烛，拍岸芦波响聒门。桔罢野农群腹鼓，枻归游子亦眉掀。短蓑欲理江门钓，箬老溪头一问源。
七月八日邀徐爱潭话于青霞洞适其五十六寿辰
作者：庞嵩
朝代：明

花甲十年惭我长，寿筵今日为君开。欲分东海安期枣，且荐瑶池王母杯。朱草紫芝从地出，彩云黄鹤自天来。昨宵牛女双星会，疑是银河驾鹤回。
三山
作者：庞嵩
朝代：明

青山夹下栗山横，又见三山两度迎。滚滚龙盘金凤阙，巍巍虎踞石头城。六朝谁数偏安迹，一统今看帝业成。天设两都雄鼎壮，山河千古巩皇明。
三水
作者：庞嵩
朝代：明

两江西北来，合流注南海。一六本同根，朝宗永不改。挽舟溯天河，支机石可采。
三约邝五岭丈不至
作者：庞嵩
朝代：明

美人违去久，杳杳隔芙南。青鸟岂无信，白鹅空有潭。樽开三度醉，赋辍几玄谈。树色秋光暮，临风意每含。
上封寺次林择之韵
作者：庞嵩
朝代：明

四峰初雪霁，孤顶拥银城。返照天光入，禅灯月并明。简书封禅古，松竹岁寒盟。欲作擎天汉，毋为虚此生。
下山父老喜戴公祖再至馈蜜醪酌于白云洞
作者：庞嵩
朝代：明

四郊春雨忽开晴，洞拥寒云沁骨清。飞瀑远从银汉下，夕阳斜照铁峰明。衮衣东土怀千里，紫气函关喜再迎。三老相携遥送酒，棠阴犹有白衣情。
与归田者
作者：庞嵩
朝代：明

长江万里鲸涛险，绝壁千峰鸟道微。十亩桑田原可乐，月明牵犊荷犁归。
与蔡高冈舟中联枕夜话
作者：庞嵩
朝代：明

相逢重对话新泉，瞬息流光十四年。千里悬眸云梦树，两宵联枕楚江船。真诚路脉惟宗孔，寂静机关已破禅。末派颓波凭砥柱，西山之后得公贤。
中元酌月
作者：庞嵩
朝代：明

月光谩说中秋好，且喜中元月渐佳。铄火流金随伏尽，商飙凉露洗新怀。兰盘幡盖谁曾饰，花果尊醪共笑谐。拜嘱嫦娥频见面，早移芳桂到庭阶。
中秋偕同志海珠寺赏月
作者：庞嵩
朝代：明

万里江山雨后晴，碧天凉月趁潮生。回澜砥柱中流稳，出海骊珠彻夜明。烟火已怜城市隔，酒杯安得世尘撄。况逢海国多耆哲，相对今宵话更清。
中秋夜同诸生玩月次韵
作者：庞嵩
朝代：明

万古中秋又到今，几人文字酒同斟。青衿满座多新益，白发缇袍祇旧心。入眼秋光虚半度，是谁驹隙爱分阴。高天几见今霄月，晤对虚庭思倍深。
为与崖题
作者：庞嵩
朝代：明

绝壁孤根起，中天积翠浮。看春谁是伴，伐木故相求。路入寒云湿，窗涵晚壑秋。耽山吾有癖，还尔共傲浮。
为伦孝思黎母孀节兼谢唐司训
作者：庞嵩
朝代：明

数月初谐结发成，谁堪孀守得今名。芳心不与青山竞，苦节从教白发生。漏室庆全冰玉质，巫峰羞杀雨云情。斗山况借韩文范，一道霜风也共清。
为岩窝上人题
作者：庞嵩
朝代：明

越台西麓城西阿，琪宫宝塔高嵯峨。中有菩提几千岁，琼枝贝叶霄云摩。风幡无意随舒捲，佛日相轮几回转。昔年衣钵今属谁，昙花落地和□软。欲缘绣黼问金针，且喜山门幽更深。岩窝正在苍岩畔，密竹丛中路可寻。荜门瓮牖天光辟，蜗文蠹迹生苔壁。连袪六七同素心，共息岩窝究羲易。主人茶果城中回，道说东君消息来。相忘静对蒲团坐，欲去不去长徘徊。年来欲结栖霞侣，况值山门今得主。苏公留带分已深，我亦留题作筌语。
为常山陈君荻洲题扇
作者：庞嵩
朝代：明

露湛兼葭秋水深，美人家住水云阴。怀贤知有崇贤意，欲向知音一鼓琴。未见浑如曾识面，素心宁为俗尘缁。故人天上来千里，正是清风拂面时。
为常山陈君荻洲题扇·其一
作者：庞嵩
朝代：明

露湛兼葭秋水深，美人家住水云阴。怀贤知有崇贤意，欲向知音一鼓琴。
为常山陈君荻洲题扇·其二
作者：庞嵩
朝代：明

未见浑如曾识面，素心宁为俗尘缁。故人天上来千里，正是清风拂面时。
为蔡默修题
作者：庞嵩
朝代：明

乾初美利都归寂，圣德渊成自不言。世态每难开口道，且浇新水种心田。
为黎东湖
作者：庞嵩
朝代：明

震泽波翻定，层轩敞户楹。春来先着暖，日出早生明。地胜人同杰，孙贤祖有声。千年遗泽在，新沐振朝缨。
久旱
作者：庞嵩
朝代：明

八月已无雨，冬来尚熯云。硕苗含稿穗，遐土尽焦焚。作旱疑凶寇，荒年岂大军。欲赓云汉什，何以慰民勤。
久雨喜晴二首
作者：庞嵩
朝代：明

癸亥之腊甲子春，积雨连阴已九旬。滑路价增银齿屐，暗厨烟起桂枝薪。垂天忽见收鹏翼，出地方惊碾火轮。千载重离今再会，负暄长作太平民。曀曀层阴虺虺雷，崇朝云敛日光回。十寒树杪新迎暴，一径蹊门乍剪莱。土脉引膏随地长，绮疏流白向阳开。太虚解识从来面，长扫氛霾净野埃。
久雨喜晴二首·其一
作者：庞嵩
朝代：明

癸亥之腊甲子春，积雨连阴已九旬。滑路价增银齿屐，暗厨烟起桂枝薪。垂天忽见收鹏翼，出地方惊碾火轮。千载重离今再会，负暄长作太平民。
久雨喜晴二首·其二
作者：庞嵩
朝代：明

曀曀层阴虺虺雷，崇朝云敛日光回。十寒树杪新迎暴，一径蹊门乍剪莱。土脉引膏随地长，绮疏流白向阳开。太虚解识从来面，长扫氛霾净野埃。
九日偕谭永明钟昌父林培之钟彦理登石楼
作者：庞嵩
朝代：明

气肃风高万壑秋，振衣千仞陟罗浮。金砂东去遗丹灶，玉液西来醉石楼。万里蓬瀛俱浪迹，百年天地祇虚舟。萧疏短鬓从吹帽，却笑牛山空泪流。
书太初僧卷
作者：庞嵩
朝代：明

一画原来未画先，色空空色两茫然。若教会领真空趣，籁息山幽月在天。
书平石巷
作者：庞嵩
朝代：明

筦山有奇石，其趾沃以平。云嘘石作润，雨足郊原青。释耕馌垄上，刺史谁知名。愿言扩同人，与之盟坚贞。
书林怀兰卷
作者：庞嵩
朝代：明

幽谷有奇芳，移来植前庭。天风播天香，惟德与之馨。绻绻不忍采，握之泪盈盈。培根固自昔，岂以旦夕成。手泽今犹在，于以吐含英。纫佩随鹓行，馨香达明廷。岂不堪瀼露，浥露如沾缨。岂无贤人亲，眷此伤我情。愿言再培植，沃以流泉清。龙孙日蕃茁，千载承芳名。
书王大尹腾欢册
作者：庞嵩
朝代：明

单父政成原有象，康衢民咏本无心。未论化雨留苗犊，且看中庭伴鹤琴。
书自然上人卷
作者：庞嵩
朝代：明

面壁荒山廿载馀，静中端的见真如。从今信脚无拘束，一任行云过太虚。
予偕周明府暨仲儿一德遍谒衡岳方广诸院有怀文定致堂五峰晦庵南轩择之诸贤
作者：庞嵩
朝代：明

胡氏隐居同父子，朱张游屐有师生。衡山千载遗芳躅，父子师生几共行。
予所岩在黄龙洞西己亥长至庞子始辟
作者：庞嵩
朝代：明

高山尔名，龙岩尔姓。尔息尔游，静定动定。
云谷书院得东字
作者：庞嵩
朝代：明

泉瀑双飞挂玉虹，巍岒曲抱云门东。天开胜地尘寰别，人入贤关正路同。水石坐忘形迹外，药苗时养息存中。乘风欲驾凌云艇，细访江门把钓翁。
云谷偕冯骛洲邓仰尼诸贤夜话次白沙先生韵
作者：庞嵩
朝代：明

自有樵山古到今，中秋谁共此论斟。七贤聚会来诸路，千里源流话一心。秋老兔光悬旧窟，时来驹隙爱分阴。空庭漏却松梢影，坐到无言意自深。
云谷陪谒白沙祠
作者：庞嵩
朝代：明

惯蜡登山屐，春山伴客游。宛见江门钓，疑登碧玉楼。浩气乾坤薄，閒情雪月谋。两生存礼乐，三代可伊周。为恋圭峰日，频旋燕邸舟。尼封谁复待，昼出岂能留。紫陛挥金马，沧江狎玉鸥。功名超帝霸，轩冕傲公侯。花柳东风晓，藤蓑北国秋。渔歌听自足，鸿造句偏酬。问道来燕楚，抠衣遍越欧。嗟予生独晚，仰止亦何求。沙贝惭遗钵，天关溯末流。岁供蘋藻礿，时接鼎烟浮。去住踪难定，羹墙梦岂休。空中虚立木，安得足巅头。
云谷雅会用程伯子韵
作者：庞嵩
朝代：明

金风和露长秋容，苍染兼葭枫叶红。云谷宫墙千古在，玉台冠舄几人同。登楼步月层霄近，入室升堂此径中。悟小歇时原不歇，直前撑柱是英雄。
人日
作者：庞嵩
朝代：明

天开人日此从新，六十六年春复春。霜鬓日添新样子，铁心空作旧时人。千年授受惭邹鲁，三氏依违叹越秦。我欲扩摧麾赤帜，属谁帷幄共参论。
人日喜晴
作者：庞嵩
朝代：明

岁律更新序，疑当混沌初。冥云连岁隔，积雨两旬过。鸡犬悽寒晦，牛羊怯陟阿。策马欲出门，将行复蹉跎。天运有旋转，阴极当阳和。且喜逢人日，忽忽开云罗。祥光烛太宇，漏照翘林坡。万木欣向荣，好鸟鸣且歌。故老相传语，占年生意多。朝野庆熙皞，海戎息干戈。亿载仰大明，重离照山河。
从甘泉师游罗浮和韵 其一 舟次十字滘
作者：庞嵩
朝代：明

千金重一瓢，借我中流度。觉岸倘先登，游刃与时措。东西南北辕，适国为大道。行矣慎所之，无惑多岐路。
从甘泉师游罗浮和韵 其二 宿青霞
作者：庞嵩
朝代：明

时事百忧逼，放下还全休。况兹得归来，驾言值高秋。罗浮两股合，猿鹤故悠悠。天末金飙起，嶂外浮云收。诸生夙同约，四美兼来遒。仰止山愈近，步步从公游。始入朱明庐，载陟青霞丘。层楼敞明觉，盼远舒长愁。越宿瞻天华，藻蘋荐前修。四贤可五七，志愿刚应酬。仙人煮白石，至坚亦能柔。为山始一篑，峻极何足忧。
从甘泉师游罗浮和韵·舟次十字滘
作者：庞嵩
朝代：明

千金重一瓢，借我中流度。觉岸倘先登，游刃与时措。东西南北辕，适国为大道。行矣慎所之，无惑多岐路。时事百忧逼，放下还全休。况兹得归来，驾言值高秋。罗浮两股合，猿鹤故悠悠。天末金飙起，嶂外浮云收。诸生夙同约，四美兼来遒。仰止山愈近，步步从公游。始入朱明庐，载陟青霞丘。层楼敞明觉，盼远舒长愁。越宿瞻天华，藻蘋荐前修。四贤可五七，志愿刚应酬。仙人煮白石，至坚亦能柔。为山始一篑，峻极何足忧。
从甘泉师登白云山
作者：庞嵩
朝代：明

白云古洞经三变，变入尼山亦快哉。坐玉江楼移旧榻，著书云路有新台。九龙混混源头出，双蝶翻翻天际来。何幸小生随杖屦，傍蹊赢得剪蒿莱。
会仙桥
作者：庞嵩
朝代：明

我有王乔履，飞过会仙桥。相约纯阳侣，洞庭夜吹箫。
伦母黎贞节诗
作者：庞嵩
朝代：明

广南妇节几垂芬，伦门节妇黎为真。百年伉俪仅数月，稿砧一丧何酸辛。抚摩遗腹摧肝腑，誓言甘作九泉人。届期天遣生男子，夫有男子夫不死。遗田二亩何足供，忍饿凌寒执麻枲。斗横夜永风凄凉，衡门破屋天为霜。剔灯顾影茕茕在，纫针细补儿衣裳。课儿昼遣从师读，归向窗前共饘粥。更期学作一等人，勉从尔舅罗浮麓。莫言远去膝下悲，吾心已惯阖门独。黄龙讲席春风深，阿母闻之亦慰心。蓝衣随换班衣旧，青云有路仍须寻。阿母年来踰六秩，纲常铸就丹衷铁。霜台御史偶知闻，特耀褒章厉高节。
何氏见圣楼
作者：庞嵩
朝代：明

花边高阁水云东，邙野春回淑气通。大宇阳和都圣范，满庭光霁蔼儒风。心精会领图书外，面目宁归影响中。五百年来今此会，见闻知处得无同。
修白云书院闰五月二十九飓风越日乃霁
作者：庞嵩
朝代：明

何处飓风滚滚翻，撼山狂雨迷朝昏。从教恶态波涛覆，不动苍山老石根。
候不至三章
作者：庞嵩
朝代：明

坐柏之下，晷移八尺。期子不来，诵遍姬易。槐阴午閒，鸟鸣树间。与鹤者游，鹤舞翩反。汝鹤汝鹤，能行且飞。能作我驾，吾将汝依。
候不至三章
作者：庞嵩
朝代：明
体裁：四言诗

坐柏之下，晷移八尺。期子不来，诵遍姬易。（一章）槐阴午閒，鸟鸣树间。与鹤者游，鹤舞翩反。（二章）汝鹤汝鹤，能行且飞。能作我驾，吾将汝依。（三章）
倦翼二首
作者：庞嵩
朝代：明

精力苦日短，乘閒强登眺。登山陟其顶，倚云发孤啸。有客时扣门，云是商山侣。石鼎旋烹茶，对之共玄语。
倦翼二首·其一
作者：庞嵩
朝代：明

精力苦日短，乘閒强登眺。登山陟其顶，倚云发孤啸。
倦翼二首·其二
作者：庞嵩
朝代：明

有客时扣门，云是商山侣。石鼎旋烹茶，对之共玄语。
偕冯鹜洲登白云柬同游诸子
作者：庞嵩
朝代：明

拄锡凌空夹日飞，入纮苍宇望中微。诸君欲得逍遥术，且向清流浣旧衣。
偕周仲履王美中叶韡夫任希唐游惠州西湖
作者：庞嵩
朝代：明

白鹤峰高嵿插天，坡山骑鹤归何年。云霄一羽自千古，风月两肩更几贤。共喜钲鼙息岭表，且饶杯酒话灯前。双江水抱山光合，恍在钱塘苍翠巅。
偕戴公祖游白云洞次韵
作者：庞嵩
朝代：明

峭壁开灵洞，春山杖短藜。花光霞掩映，泉溜石争奇。洗盏侵龙沫，扪萝蹑鸟逵。追欢情不极，挥翰共裁诗。
偕梁兰溪谒白云师祠
作者：庞嵩
朝代：明

绝磴攀缘尽日同，白云递递出空濛。惊心杰阁宫墙迥，着脚当门石路通。满地渔樵饶我老，半空凫舄属谁雄。驱车且勿论迟早，万里天衢咫尺中。
偕洪觉山登沙贝钓台次韵二首
作者：庞嵩
朝代：明

夫子九原何可作，满江风叶动悲吟。最是当年传钵意，万寻江水不如深。不见溪翁坐石年，钓台云暮眼空穿。持竿欲学任公子，志大无功漫费钱。
偕洪觉山登沙贝钓台次韵二首·其一
作者：庞嵩
朝代：明

夫子九原何可作，满江风叶动悲吟。最是当年传钵意，万寻江水不如深。
偕洪觉山登沙贝钓台次韵二首·其二
作者：庞嵩
朝代：明

不见溪翁坐石年，钓台云暮眼空穿。持竿欲学任公子，志大无功漫费钱。
偕萧节庵诸昆季夜话子侄侍
作者：庞嵩
朝代：明

驾云飞舄蹑仙踪，鹤氅蹁跹雪鬓蓬。箫史玉箫声正合，乙藜灯火话相同。兰亭玉笋清森立，竹院茶炉次第供。千古鹅湖连白鹿，几人相对月明中。
偕诸同志游西樵至四峰怀霍勉衷步唐人韵
作者：庞嵩
朝代：明

插天瑶壁倚长松，仙子何因觅去踪。灶隐茶烟休避鹤，云移商雨驾飞龙。怀人总是衣冠旧，缩席谁云萍水逢。欲寄鄞江千里信，尽凭声远一声钟。
偕黎瑶石郑时斋登沙贝钓台
作者：庞嵩
朝代：明

到处江山是旧游，太虚无碍片云浮。钓台夙卧江间月，春水谁同天上舟。万丈丝纶横渤澥，两涯花柳匝汀洲。欲求真乐知何地，直向空中立木求。
儿德生辰
作者：庞嵩
朝代：明

念女悬弧日，从予适楚行。灵椿长在侍，宿草若为情。冷祲连云谷，晴曛隔穗城。感今伤往事，能不重沾缨。
元夜立春
作者：庞嵩
朝代：明

凤历重标甲子年，龙飞长在九重天。春藏击壤讴歌域，人醉观灯玳瑁筵。花影光摇银兔窟，柳风和动土牛鞭。赏心不逐儿童伴，一曲吹豳歌甫田。
元旦夜梦屋后盛产灵芝既报得长孙又闻国医活泉疗儿妇有再生之力喜而赋赠
作者：庞嵩
朝代：明

五色灵芝屋后生，奇根仙种自天成。调元赖尔资坤力，欢动滇南万里声。
元旦洞庭湖
作者：庞嵩
朝代：明

长风净洗旧污尘，喜讶新年景色新。宝历千回俱大统，玉绳一昔又壬申。岳阳入望湖光荡，衡洞回瞻岳翠春。此去王孙信行步，寰区谁是异乡人。
元江诸山晓行
作者：庞嵩
朝代：明

白云在山腰，青山出云顶。出入山之间，俄别人天境。山下人指云为天，山上更有山相连。白云无尽山无尽，瞬转云随山顶遁。延缘九叠即九霄，天门万里原非遥。劝君更着竿头力，翱游八极同逍遥。
克念堂订会呈岑蒲谷大方伯
作者：庞嵩
朝代：明

皇风泛遐轨，周道丛榛芜。太羹杂浓胾，澄源变潢污。谁将挽颓流，崄巇共匡扶。缅怀在西方，美人挹子都。棠荫弘仁渥，嘤鸣故相呼。华筵敞薇幄，旨酒芬醒壶。邺中启寒盟，建安美朋徒。皎皎玉树林，而乃容葭莩。八月天气佳，四美良且俱。岂直驰艺苑，引我康庄涂。康庄在何许，倚衡见中孚。堂颜卓克念，允矣千圣谟。愿言各努力，至德恒不孤。
兜率庵题宦林天聚亭壁
作者：庞嵩
朝代：明

高山盘郁处，兜率古禅庵。两壁悬清溜，诸峰拥翠岚。德星人几聚，奇迹我幽探。缱绻欲留带，高僧谁共谈。
入罗浮宿黄龙洞
作者：庞嵩
朝代：明

黄龙出山今十年，吴江雨色聊归旋。惊看旧种青梧在，渐听时来黄鸟绵。振衣吟弄据兀石，引流康济通新泉。无边四百峰头月，且伴天华此夜眠。
入西樵
作者：庞嵩
朝代：明

碧空流火已沉西，西入樵山秋草萋。路转翳门琐烟洞，境开云谷有天梯。千寻尚忆来仪凤，五夜谁醒梦觉鸡。木石旧邻盟约在，况逢冠履日招携。
关公庙
作者：庞嵩
朝代：明

江涛滚滚沸天风，一障回澜砥柱雄。东去六朝流水尽，威灵惟见武安宫。
再步甘泉师韵
作者：庞嵩
朝代：明

紫云开院已多年，衣钵衡阳得几传。千里我来江上望，恍如真境忽参前。
冬至发管铺览江边诸山
作者：庞嵩
朝代：明

宵征达管铺，晓发如安流。向无峡中鸟，兹焉浮江鸥。一峰兀水浒，宛宛见盘尘。亦有万仞壁，列卦铺玄畴。葭灰动六管，山坳指群丘。一阳庆道长，君子朋来求。
凝道堂
作者：庞嵩
朝代：明

性道本无二，心一道自一。性上非有加，至德是何物。
出张家湾
作者：庞嵩
朝代：明

半束琴书只鹤随，沿堤烟柳正丝丝。瞻天渐觉庭墀远，出郭宁知道路迟。湛露有恩偏我负，浮云随改更休疑。草庐会葺前人旧，早养庭槐绿荫垂。
别三水尹陶望沙判应天
作者：庞嵩
朝代：明

白下江连古石城，三山云耸天外青。淮淝草木空闻鹤，杨孽舟舻已剪鲸。偏安霸业随流圮，骏德神功掀日起。即看禹鼎奠尧疆，载咏周文丰有芑。芃芃禾黍江之湄，郇伯阴霖泽已稀。公恕堂高传石匾，雨花台畔遗生祠。嗟予独愧凤雏祖，治中别驾翻成驽。苍梧彩凤别有真，九苞七德翔天府。忆昔初鸣水国时，冲繁路口摩疮痍。廉循赫赫追前史，惠爱洋洋溢口碑。君今别去吾何祝，润入皇都花正蔟。和风甘雨昼溟濛，万紫千红春馥郁。兴高时探钟陵山，鸣鹿呦呦苍翠间。可以歌民阜，可以瞻帝颜。天威咫尺天衢近，蹑足层霄自不难。烦君试问秣陵道，亩菑能勿弥芳草。閒时再过新泉宫，弦诵有无继昏早。
别吉水张冻泉
作者：庞嵩
朝代：明

缩席此相逢，摄衣遽然别。何以把赠君，清风及明月。
别吉阳丈
作者：庞嵩
朝代：明

光风庭院逢新岁，半月心期共此论。悟著物时难体物，识忘言处是知言。步趋迩向行裾得，神采犹凭画手存。恨是溪桥成远别，相逢安得更源源。
别太冲兼怀同社诸公
作者：庞嵩
朝代：明

紫霄回首白云蒙，粤社天关在望中。此去江长天渐远，论文杯酒几时同。
别曹峒峰宪副徙官西粤二首
作者：庞嵩
朝代：明

南国憩棠阴，东人歌九罭。胡不信宿留，而遄西行迹。轮辕相附依，封疆良匪逖。八桂清狼烟，海隅藉肩息。蹑足登崇台，九级凌云巅。天高望踰迥，斗极玑环璇。肃肃栖乌署，明明柱史篇。行行重远适，宛宛参吾前。
别曹峒峰宪副徙官西粤二首·其一
作者：庞嵩
朝代：明

南国憩棠阴，东人歌九罭。胡不信宿留，而遄西行迹。轮辕相附依，封疆良匪逖。八桂清狼烟，海隅藉肩息。
别曹峒峰宪副徙官西粤二首·其二
作者：庞嵩
朝代：明

蹑足登崇台，九级凌云巅。天高望踰迥，斗极玑环璇。肃肃栖乌署，明明柱史篇。行行重远适，宛宛参吾前。
别林冬岭二首
作者：庞嵩
朝代：明

甘霖已见三春洽，仗剑何当伏暑行。天上浮云随去住，独怜碑泪滴苍生。几年南国乡心合，万里滇池辔首联。祖帐暂留樽酒话，世情觑破复何言。
别林冬岭二首·其一
作者：庞嵩
朝代：明

甘霖已见三春洽，仗剑何当伏暑行。天上浮云随去住，独怜碑泪滴苍生。
别林冬岭二首·其二
作者：庞嵩
朝代：明

几年南国乡心合，万里滇池辔首联。祖帐暂留樽酒话，世情觑破复何言。
别皮吴唐三丈
作者：庞嵩
朝代：明

宇宙本一家，万物吾同体。痛痒长相关，岂其隔道里。海滨怅泬寥，翩翩兹焉至。幸是出门交，视我犹同气。恨不久相依，分携若割臂。愿言永同心，勿予远遐弃。为师如为父，继志以述事。
别霍子勉衷召补鄞尹四首
作者：庞嵩
朝代：明

别子粤山隅，送子珠江涘。瞬息万里行，帆张一何驶。勉哉绳先公，鞅辙故相似。长才驾大宇，谈吐悬长河。到海百折心，不落漩与涡。狂澜须汝砥，世路慎风波。玉河夙泂酌，天关叩堂室。鄞水文献邦，天真浚源窟。大道不尔孤，同心应超忽。莫邪剸犀革，严锋畜玭琫。明镜开煌煌，玉台戢其用。试看中天辉，昨宵发空洞。
别霍子勉衷召补鄞尹四首·其一
作者：庞嵩
朝代：明

别子粤山隅，送子珠江涘。瞬息万里行，帆张一何驶。勉哉绳先公，鞅辙故相似。
别霍子勉衷召补鄞尹四首·其三
作者：庞嵩
朝代：明

玉河夙泂酌，天关叩堂室。鄞水文献邦，天真浚源窟。大道不尔孤，同心应超忽。
别霍子勉衷召补鄞尹四首·其二
作者：庞嵩
朝代：明

长才驾大宇，谈吐悬长河。到海百折心，不落漩与涡。狂澜须汝砥，世路慎风波。
别霍子勉衷召补鄞尹四首·其四
作者：庞嵩
朝代：明

莫邪剸犀革，严锋畜玭琫。明镜开煌煌，玉台戢其用。试看中天辉，昨宵发空洞。
别麒山罗督学于小金山用韵
作者：庞嵩
朝代：明

东风兰蕙已抽簪，雨遍天涯绿满林。共惜仙舟频鼓枻，暂留禅阁细论心。太虚苍白浮云转，泗水渊源到海深。鹿洞鹅湖原有约，短筇应拟重相寻。
勉儿一夔北上二首
作者：庞嵩
朝代：明

送尔今出门，挟策游帝京。长途慎初步，屋漏通明庭。送尔今出门，行行守清素。举足不违亲，便是趋庭度。
勉儿一夔北上二首·其一
作者：庞嵩
朝代：明

送尔今出门，挟策游帝京。长途慎初步，屋漏通明庭。
勉儿一夔北上二首·其二
作者：庞嵩
朝代：明

送尔今出门，行行守清素。举足不违亲，便是趋庭度。
勉诸子
作者：庞嵩
朝代：明

乱雪凌空半拥衾，揭题呵笔冻难禁。江山画里看描迹，要识良工苦用心。
勉诸生
作者：庞嵩
朝代：明

千秋绝学归尼父，志学原基十五时。谩向六经寻口诀，直从当下认良知。
包一山旧同僚擢守葭州遽致仕归赋此致赠
作者：庞嵩
朝代：明

盖世勋名总羽毛，谁将羁靮绊英豪。道堪行处志随决，身可归时心漫劳。京府有怀瞻北极，野畴无事啸东皋。苍松翠竹年来伴，酒醉尧夫诗咏陶。
十六夜贡院
作者：庞嵩
朝代：明

棘闱夜寂寂，凉月秋涓涓。影动三千界，光盈二八前。较材归艺圃，聚彩烛金躔。皓魄知人好，今宵觉倍圆。
半山亭寺
作者：庞嵩
朝代：明

半山山已高，山顶高几许。太卑人易凌，太高独踽踽。吾宅山中央，高下都吾与。
南台寺
作者：庞嵩
朝代：明

石径缘兜率，肩舆憩此台。南轩遗句在，北斗暮云开。百级阶前迥，千峰岭后摧。登临无限意，天霁约重来。
南坪蒙泉二丈论王湛学旨
作者：庞嵩
朝代：明

欲识东皇面目时，真根灵干长新枝。虚言妙诀终虚见，致著躬行是致知。远有疑时焉自信，近如通处不妨随。中空日日悬双鉴，肯把成心却自师。
南安赠主东朱秀才
作者：庞嵩
朝代：明

四十年来几度过，向时青鬓已成皤。风云天上都归幻，岁月人间浪掷梭。故旧交游经眼改，新知投话觉情多。清尊又作长亭别，指点梅关共啸歌。
南洞
作者：庞嵩
朝代：明

绝壁撑云耸翠崖，空同一室亦奇哉。虚传白马悬崖出，赢见苍龙带雨来。石鼓漫随僧梵定，隙窗旋傍日光开。津头拟欲乘槎度，牛渚高寻几日回。
卜筑黄龙洞时六月廿日乃予生之日也
作者：庞嵩
朝代：明

悬弧已卜分龙日，卜筑黄龙古洞天。蝴蝶深深频入梦，此山遗钵定前缘。
卧仙岩
作者：庞嵩
朝代：明

壶中别有天，谷口浑无事。一枕八百秋，风雨轰雷鼻。
又次唐山韵二首
作者：庞嵩
朝代：明

小阳犹自见秋花，到处春光未有涯。桃李肯输连惠圃，紫黄休数魏姚家。金鸾一榜名同盛，玉爵三杯宠并赊。况有书香传万卷，乐随诗酒对年华。一阵香风几样花，润添珠雨洒江涯。英标并赛红黄白，异种原分阁第家。客子效颦诗独苦，主人舒笑酒仍赊。南山莫说东篱近，更上高楼望翠华。
又次唐山韵二首·其一
作者：庞嵩
朝代：明

小阳犹自见秋花，到处春光未有涯。桃李肯输连惠圃，紫黄休数魏姚家。金鸾一榜名同盛，玉爵三杯宠并赊。况有书香传万卷，乐随诗酒对年华。
又次唐山韵二首·其二
作者：庞嵩
朝代：明

一阵香风几样花，润添珠雨洒江涯。英标并赛红黄白，异种原分阁第家。客子效颦诗独苦，主人舒笑酒仍赊。南山莫说东篱近，更上高楼望翠华。
又赠别王阳冈赴召二首
作者：庞嵩
朝代：明

袅袅驰虚车，钟陵寄檀轴。报国惭匪才，阅人惯迂目。几见大道周，平陂往还复。旷野栖麟凤，幽岩足虺蝮。阴晴互态变，暑雨迭寒燠。我爱王阳冈，坦坦夷边幅。宰我对问社，误看周人栗。千载嘘遗风，竞言淬刀笔。吹疵摘细故，脔胾凌万物。哀我同胞民，楚钳剥肤骨。谁将一拯之，春和布穷窟。我爱王阳冈，明刑在钦恤。
又赠别王阳冈赴召二首·其一
作者：庞嵩
朝代：明

袅袅驰虚车，钟陵寄檀轴。报国惭匪才，阅人惯迂目。几见大道周，平陂往还复。旷野栖麟凤，幽岩足虺蝮。阴晴互态变，暑雨迭寒燠。我爱王阳冈，坦坦夷边幅。
又赠别王阳冈赴召二首·其二
作者：庞嵩
朝代：明

宰我对问社，误看周人栗。千载嘘遗风，竞言淬刀笔。吹疵摘细故，脔胾凌万物。哀我同胞民，楚钳剥肤骨。谁将一拯之，春和布穷窟。我爱王阳冈，明刑在钦恤。
又赠别霍子勉衷应召补鄞县尹六首
作者：庞嵩
朝代：明

蚤拔南宫隽，归卧樵山云。逢时徵召起，嗣服皆明君。世美良克济，膴仕安足云。表表怀先公，舍子荫其侄。官子亦可轻，何物足吾屈。扩此仁一家，缨冠救同室。先公利社稷，出境陈所知。况兹有专城，邻封即慈溪。目中惯夷险，熟路随所之。峡庙熄邪妖，江心石徙避。峡山刻移文，雷风猛虎毙。动物慎真诚，群邪岂能閟。士无德举主，先公忘己恩。子今酬知己，惟报君与民。向彼潝潝徒，太虚过浮云。朝阳有奇凤，间世时一鸣。雷在地中复，当秋敛其声。所以不言信，混混原默成。
又赠别霍子勉衷应召补鄞县尹六首·其一
作者：庞嵩
朝代：明

蚤拔南宫隽，归卧樵山云。逢时徵召起，嗣服皆明君。世美良克济，膴仕安足云。
又赠别霍子勉衷应召补鄞县尹六首·其三
作者：庞嵩
朝代：明

先公利社稷，出境陈所知。况兹有专城，邻封即慈溪。目中惯夷险，熟路随所之。
又赠别霍子勉衷应召补鄞县尹六首·其二
作者：庞嵩
朝代：明

表表怀先公，舍子荫其侄。官子亦可轻，何物足吾屈。扩此仁一家，缨冠救同室。
又赠别霍子勉衷应召补鄞县尹六首·其五
作者：庞嵩
朝代：明

士无德举主，先公忘己恩。子今酬知己，惟报君与民。向彼潝潝徒，太虚过浮云。
又赠别霍子勉衷应召补鄞县尹六首·其六
作者：庞嵩
朝代：明

朝阳有奇凤，间世时一鸣。雷在地中复，当秋敛其声。所以不言信，混混原默成。
又赠别霍子勉衷应召补鄞县尹六首·其四
作者：庞嵩
朝代：明

峡庙熄邪妖，江心石徙避。峡山刻移文，雷风猛虎毙。动物慎真诚，群邪岂能閟。
友警
作者：庞嵩
朝代：明

五行橐天地，黄土为中央。五德钟人心，惟信为之纲。所以信属友，以友经天常。迁鸟求友声，甡鹿俟且行。何必重踽踽，杕杜无与双。所贵在择交，丽益相磨光。不辨菽麦者，疏粺集为粮。一膜已胡越，肺腑那相将。谷风动遗叹，下石徒悲伤。颓波岂无源，势利泊以泷。饮食共征逐，策赛均亡羊。结好盟骨肉，懋恶摩矛斨。不念松柏枝，风霜何凉凉。茑罗一相附，固结不可忘。勿以炙热趍，贻灾焚昆冈。勿以寒谷避，层阴发和阳。天鉴亦孔昭，循转自相当。安得归说人，怆恍忧以痒。
双鹿应期
作者：庞嵩
朝代：明

岳伯分符日，湘江祝寿时。两辰开夙燕，双鹿产新儿。挟毂占嘉茀，悬铜纪秀眉。世南原有赋，谁为缵骚词。
双鹿应期歌
作者：庞嵩
朝代：明

璇玑夜干窥穷冥，斗枢下泄摇光精。千年异质传苍种，七星炯炯毫间明。昔乘老子扶云下，龙舆凤旆争骖跨。风镳六马不可追，却向衡阳说仙驾。有时泛水游荆门，灵踪托秘栖薇垣。公来岳麓时相植，追随挟毂欣盘桓。年年四月旦十一，公始悬弧系麟绂。芳樽再倒琼筵开，庆见双麑兆嘉茀。三公粉画未足多，呦鸣濯养皆修和。铜牌岁岁记寿考，锡环叠叠纷云罗。满堂朱履青霄客，歌舞欢声杂弹拍。引杯再酌呼卢卢，却问几时变玄白。任他沧海成桑田，独与龟鹤长相旋。天无际，地无边。一十二万踰八千，运穷贞下还起元。君不见飞凫子，曳朝赤舄凌风起。又不见卖药翁，青囊掉臂东海东。帝师已佐兴刘业，韬光亦自游赤松。愿公功成早归洛，行且会耆英结九老，相与联四驾，游八极，遍蓬岛之诸峰。
双麟献瑞为三水郑尹二子归赴闽试并完亲
作者：庞嵩
朝代：明

徐卿二子闽中杰，单父三年膝下随。早解诗书传赤绂，夜来灯火度青藜。即看去辙追腾骥，且拟登龙叶梦罴。故国若绚花县绩，为言歌颂有民碑。
发川洲过流霞驿
作者：庞嵩
朝代：明

川行发清晓，顷焉日东升。烟清护玉盘，水光淼盈盈。云胡转雾霾，咫尺舟迷冥。两岸不见人，市语空闻声。谩说流霞紫，流霞亦有青。白衣变苍狗，此理良足徵。
发江浒留别古林丈并呈同社诸公
作者：庞嵩
朝代：明

苍生已切台端望，白发谁怜岭外游。三教正迷趋圣路，一肩同负救时忧。粤山社集诸英会，珠海蓬飘一叶舟。肯为分携怅歧路，万山同峙水同流。
发都石
作者：庞嵩
朝代：明

凌晨发都石，薄晓抵焦陵。云暗树疑暝，风号滩有声。双眸悬岳色，一梦赘乡情。岁律忽云暮，扁舟湘水行。
发韶州宿水口
作者：庞嵩
朝代：明

已发清平市，帽峰望渐远。武溪今古流，长滩几回转。俯仰怀昔贤，丰采见遗卷。吾欲溯兼葭，水口中坻宛。
右与杨时哲
作者：庞嵩
朝代：明

政府几年仍陋室，官居今见有高楼。和衷幸借同寅力，亦汝殷勤解董修。水浚滇河导百川，柳阴凝绿试楼船。金刚山外云津畔，为看记文片石悬。廿年残牍苦频盈，夙蠹谁将一日清。赖有旧游三五伴，白云窝里夜灯明。万里京华带雪行，眼中寒暖识真情。风沙何者坚怀旧，短屐长裾见此生。
右与杨时哲·其一
作者：庞嵩
朝代：明

政府几年仍陋室，官居今见有高楼。和衷幸借同寅力，亦汝殷勤解董修。
右与杨时哲·其三
作者：庞嵩
朝代：明

廿年残牍苦频盈，夙蠹谁将一日清。赖有旧游三五伴，白云窝里夜灯明。
右与杨时哲·其二
作者：庞嵩
朝代：明

水浚滇河导百川，柳阴凝绿试楼船。金刚山外云津畔，为看记文片石悬。
右与杨时哲·其四
作者：庞嵩
朝代：明

万里京华带雪行，眼中寒暖识真情。风沙何者坚怀旧，短屐长裾见此生。
右与王宪游罗浮和同年李孺徵四首 其一 青霞
作者：庞嵩
朝代：明

木落秋高古洞寒，梦欹孤枕倚楼看。夜深月出天如洗，疑有飞仙掠皓翰。
右与王宪游罗浮和同年李孺徵四首 其三 黄龙洞
作者：庞嵩
朝代：明

石径重门剖旧篱，大开龙洞大家居。四贤祠后甘泉院，半席光庭小子帷。
右与王宪游罗浮和同年李孺徵四首 其二 稚川丹灶
作者：庞嵩
朝代：明

洞隐朱明翠霭浮，火寒丹灶半虚丘。千年过客犹丸粒，可当青囊药裹否。
右与王宪游罗浮和同年李孺徵四首 其四 康济泉
作者：庞嵩
朝代：明

何处飞虹落晚天，铁桥分沫洒岚烟。风瓢一歃沉疴洗，莫是仙人种玉田。
右与王宪游罗浮和同年李孺徵四首·青霞
作者：庞嵩
朝代：明

木落秋高古洞寒，梦欹孤枕倚楼看。夜深月出天如洗，疑有飞仙掠皓翰。洞隐朱明翠霭浮，火寒丹灶半虚丘。千年过客犹丸粒，可当青囊药裹否。石径重门剖旧篱，大开龙洞大家居。四贤祠后甘泉院，半席光庭小子帷。何处飞虹落晚天，铁桥分沫洒岚烟。风瓢一歃沉疴洗，莫是仙人种玉田。
同乐园宴同社诸公用韵
作者：庞嵩
朝代：明

桃花流水觅桃源，问入同人同乐园。潦倒烟霞迂我老，巍峨山斗仰公尊。盟心共抱芝兰臭，成性长须瞬息存。千古典谟三百后，直从羲画见初元。
同登青霞明觉楼
作者：庞嵩
朝代：明

高阁频来复一登，青霞环映碧山层。子云已古羞玄草，太乙当年忆杖灯。明觉有知人自具，追趋前哲我何能。同游总是高明彦，共扩中天眼界弘。
同观刘素予所惠万卷书菊致勉唐山令子以足三魁之谊
作者：庞嵩
朝代：明

草玄观罢子云墟，淑气归根木叶除。子夜试从探剥复，隙光还共爱居诸。三魁李氏贻新范，万卷刘郎惠圣书。向上直寻云路去，古来嘉庆善应馀。
吴制台招燕镇海楼赋此
作者：庞嵩
朝代：明

功成幕府锦筵开，建节东南间世材。杂虏已收前箸画，憬夷应有献琛来。王风自镐人千古，帝乐钧天曲几回。萧露已深良夜静，炬光犹带彩云回。
吴门别舅氏林斗江长道州教
作者：庞嵩
朝代：明

廿年学易依樵麓，万里携书向楚州。鹢首正乘江水便，江亭犹为舅甥留。图书定向圈中得，彖象遥应画外求。披拂满庭春草绿，可无吟弄继前修。
周缴妻陈氏贞节
作者：庞嵩
朝代：明

陈家有女珍琅璆，时年十六归哉周。齐眉举案踰九秋，拆鸾破镜嗟莫留。城隅哭倒天为愁，凄霜黯日风飕飕。铁心祇与夫君谋，百年冢穴誓相求。谁云孀年二十四，网常一醮终天地。身未即亡姑不俟，勉拊犹儿即吾嗣。训之远执甘泉贽，已分侄存家可替。何知多难罄簪揥，祇今贫食踰古稀，屋漏可对天可知。乡评月旦交相推，士林拂拭生光辉。君不见葛岸水中流，白石清泉洗。又不见桂林埃贞枝，独柏霜犹翠。千年女训妇之箴，付与观风载笔采入彤庭史。
和云洞即事
作者：庞嵩
朝代：明

舞雩多夙伴，半月共云林。远眺天空眼，长吟月在襟。百年真此乐，千里祇同心。不有知音者，谁为浪鼓琴。
和何古林闻报述怀二首
作者：庞嵩
朝代：明

斓彩阶前舞，纶音日表来。周邦良翰喜，铁面绣衣回。孝重光前烈，猷需济世才。独怜狂简在，吾党向谁裁。昌期千载会，圣政一时新。访落追遗诏，耕莘起逸民。生成天共远，优渥海重仁。宿学欣逢展，龙颜日见亲。
和何古林闻报述怀二首·其一
作者：庞嵩
朝代：明

斓彩阶前舞，纶音日表来。周邦良翰喜，铁面绣衣回。孝重光前烈，猷需济世才。独怜狂简在，吾党向谁裁。
和何古林闻报述怀二首·其二
作者：庞嵩
朝代：明

昌期千载会，圣政一时新。访落追遗诏，耕莘起逸民。生成天共远，优渥海重仁。宿学欣逢展，龙颜日见亲。
和何吉阳赠别七首
作者：庞嵩
朝代：明

岭海伤离索，湖郧故远来。路从花径入，门傍水洲开。秉烛惊看面，随裾愧短才。夜深宵露冷，且得煦春台。皎月开云际，和风荡柳边。逢春应倍喜，叙旧总堪怜。葭水盈坻址，星霜阅岁年。特携二三子，端的问心传。湖海天同迥，居诸日并修。传灯惭太乙，采药自罗浮。郊野联嘉会，江山借胜游。多君医国手，药圃匝旬留。犹羡郧阳水，源通粤浦沙。成人方浻酌，稚子讵当家。海若从今识，蹄涔敢自誇。预愁退省日，漂泊竟无涯。剪烛夜殊永，论心席每前。绝尘偏我后，登岸喜公先。珠匮应兼在，金针是此传。六年空筑室，一唯独曾贤。白首耆英会，青云伟器多。德星联的烁，沂点意如何。傍柳寻幽赏，临流发浩歌。韶光容易过，同趁肯蹉跎。放舟辞楚泽，击楫向吴宫。五岭牵愁杳，三山入望中。一天俱着月，何地再逢公。汉北江南夜，相思意未穷。
和何吉阳赠别七首·其一
作者：庞嵩
朝代：明

岭海伤离索，湖郧故远来。路从花径入，门傍水洲开。秉烛惊看面，随裾愧短才。夜深宵露冷，且得煦春台。
和何吉阳赠别七首·其七
作者：庞嵩
朝代：明

放舟辞楚泽，击楫向吴宫。五岭牵愁杳，三山入望中。一天俱着月，何地再逢公。汉北江南夜，相思意未穷。
和何吉阳赠别七首·其三
作者：庞嵩
朝代：明

湖海天同迥，居诸日并修。传灯惭太乙，采药自罗浮。郊野联嘉会，江山借胜游。多君医国手，药圃匝旬留。
和何吉阳赠别七首·其二
作者：庞嵩
朝代：明

皎月开云际，和风荡柳边。逢春应倍喜，叙旧总堪怜。葭水盈坻址，星霜阅岁年。特携二三子，端的问心传。
和何吉阳赠别七首·其五
作者：庞嵩
朝代：明

剪烛夜殊永，论心席每前。绝尘偏我后，登岸喜公先。珠匮应兼在，金针是此传。六年空筑室，一唯独曾贤。
和何吉阳赠别七首·其六
作者：庞嵩
朝代：明

白首耆英会，青云伟器多。德星联的烁，沂点意如何。傍柳寻幽赏，临流发浩歌。韶光容易过，同趁肯蹉跎。
和何吉阳赠别七首·其四
作者：庞嵩
朝代：明

犹羡郧阳水，源通粤浦沙。成人方浻酌，稚子讵当家。海若从今识，蹄涔敢自誇。预愁退省日，漂泊竟无涯。
和巾石翁钟灵即事
作者：庞嵩
朝代：明

看山欲识真山面，会到钟灵山始见。灵元默运成胚胎，化化生生形万变。
和文麓来韵答谢
作者：庞嵩
朝代：明

有脚阳春到处催，小车叨逐傍花来。东君煮酒频烧叶，稚子迎门静扫苔。丰草未将晞露报，汗樽聊向晚晴开。何因得借双凫履，共对南山歌有台。
和晕泉岩漫兴
作者：庞嵩
朝代：明

丹穴朝出云，赤日晴仍雨。拉尔盟寒岁，与之同避暑。
和泉师元旦韵
作者：庞嵩
朝代：明

泰宇光澄玉烛妍，庚申尧历正当天。惯占伍位飞龙会，正值初元合朔年。大业千年归太宰，遐龄七洞储真仙。鹿门授有遗安诀，寸土堪耕亦甫田。